Isaías 48 - Holy Bible [Aymara Bible 1997] - (Isa 48)\n“Jacobon familiapa, ist'apjjam aca arunaca, jumajj Israel suti aptajja, Judá chachat sarakeriraquïtawa; Tatitun sutipjjaruraquiw juramento lurtajja; Israelan Diosaparuraquiw art'astajja, ucampis janiw cheka chuymamajj utjquiti ni asquïcaractasa;\nKollana marcan jacasirïtwa saractawa, Israelan Diosaparuraquiw iyawstajja, sutipasti take ch'amani Tatitu satawa.\nNayratpachwa cunanacatejj lurascänjja ucanac yatiysma, naya quipcaw yatiysma. Acatjamatwa lurtjja amtatajjasti phokhasjjaraquiwa.\nCunjämtejj nayajj juman jan ist'asirïtam yatiyätjja, mä fierror uñtata wali ch'ollkhëtawa, broncer uñtata jan c'umt'cayaraquïtawa,\nnayratpachwa yatiysma, janïra lurasiñapäqui ucqhatpachwa jumarojj yatiysma cunatejj lurasiñapäqui uca. Uqhamat janiw sañamajj utjquiti: ‘Yakha diosajjaw uc luri, cuna diostï lurasctjja ucaw uqham lurayi’ sasa.\nJumajj take ucanacwa ist'tajja, ucat amuyasim, chekaw sañamajj waquisiraquiwa. Jichhajj machak yatiyäwinac yatiyäma, imantat yänaca cunanactejj jumajj jan yatcayäta ucanaca;\njichha uscut yänaca yatiyäma, janiw nayrapacha yänacti, uca yänacjjatsti janipuniw jichhacamajj ist'ctati. Uqhamat janiw sañamajj utjquiti: ‘Yatiyätwa’ sasajja.\nJumajj janipuniw cunapachas ucanacatjja ist'cayätati, yatcaraquiyätasa, okarapun ucanacataquejj tucutam laycu. Nayajj yatiyätwa juman jan cheka chuymanïtamjja, nacïwimatpachwa jan ist'asirit uñt'atätajja.\n“Ucampis wali llamp'u chuyma apnokta naya quipcaru ajjsarasitajj laycu, jach'achäwinacajj laycuw llamp'u chuyma uscta, ucat jan cunsa lurcsmati ni tucjcaracsmasa.\nNayaw jumarojj k'oma tucuysma, janiw kollkempjamati, jan ucasti t'akhesiña horno tokew k'omachsma.\nNayan jach'añchäwejj laycu, jach'añchäwejj laycuw uqham lurta, sutejjasti janiw taquisitäcaspati. Janiraquiw nayar churañäqui ucjja yakharu churaycäti.\n“Israel, Jacobon marcapa, ist'ita arunacajja, nayaw jumarojj jawssma: Naya sapaquiw Diosajj utjta, nayätwa kalltasa tucuyasa.\nAmparajjampiw orak sayt'ayta, amparajjampiraquiw alajjpachsa janatatta; sutip arsta ucatpachaw jupanacajj jacañ kalltapjje.\nTake jumanaca jichhajj tantacht'asipjjam ist'apjjaraquim; ¿Qhitis jumanacatjja take acanac yatiyejja cunatejj lurasiñapäcän ucjja; cawquïr jaktejj nayajj ajlliscta ucajja cuntejj Babiloniampi lurañ amtqui uc lurani, uqhamaraqui caldeo jakenacampisa?\nNayaw ucjja sista, nayaraquiw jawsta, nayaraquiw jutayta, cawquinjamtejj sarcani ucanjja walt'aquipuniniwa.\nJac'achasinipjjam nayan ucaru, ucat ist'apjjeta: Kalltatpach nayajj janipuniw cunsa jamasat parlcti; cunapachatejj take acanacajj lurascän uqhasti nayajj ucancascäyätwa. Jichhasti naya Tatituw ch'amajj churta, nayaraquiw qhitta.”\nAqham siwa khespiyiri Tatitumajja, Israelan Kollan Diosapajja: “Nayätwa Tatitu Diosamajja, nayasti cunatejj jumataquejj asquïqui ucwa yatichsma, cawqui thaquinjamtejj sarañamäqui ucanjam irparacsma.\nNayan arunacajjaru ist'asamäna ucapachajj, walt'añamajj mä jawirar uñtataw jiljjatasapäna, atipjañamasa jach'a kotan mathapinacapar uñtataw jilaraquisapäna,\nwawanacamasti ch'allar uñtata jan jact'cayaraquïsapänwa, uca ch'allanacjam sinti waljapunïsapänwa jan jact'cayaraqui; janiraquiw nayajj cunäquipansa tucjquiriscätti, nayrakatajjatsa janiraquiw jayar apanuccaraquiriscätti.”\nBabiloniat mistjjapjjam, caldeonacatsti jaltjjapjjaraquim; aca yatiyäwsti cusisiñampi arnakt'asis yatiyapjjam, aca orake tucuscamaraqui yatiyapjjam. Sapjjaraquim: “Tatituwa khespiyi Jacob sirviriparojja” sasa.\nWasara chekanac irpancchi ucasa, janiw jupanacajja umat pharjayasipquiti; jupaw jach'a karka ch'iyji, walja uma jalsuyaniraqui.\nUcampisa, “ñankha jakenacataquejj janiw sumancañajj utjquiti.” Uqham siwa Tatitojja.


Sudán · Global Voices Aymarata\nMarkanaka África Subsahariana\nIsturyanaka Aka tuqita Sudán\nUraqpachan sartasiwinak waraqt’ata «waranqanak sayt’asitapa»\nAfganistán 7 Achuqa phaxsi 2013\nKimsa warmitx mayniw ñanqhach jakañanx jikxatasi. Tunka pusin ur febrer phaxsit saraqkipan aka pä waranq tunka kimsan marana, mundpachan waranq jaqinakaw sartasiwapxi kunalaykutix jan walt’aw utjawinakan utjatapata, ukhamarakiw yaqha uñacht’ayawinakamp uñacht’yatana.\nÁfrica: ¡Copa de Naciones 2012 ukax qallantiwa!\nMedio Oriente & Norte África 20 Anata phaxsi 2012\nAfrica Markan Pelot anatañ jach'a yant’asiwix Batana, Guinea Ecuatorial uka markanakan qallti, 21 uru saraqkipan chinuqa phaxsita, ukampiw kimsa simana wali jach’a atipt’asiwix qallanti. Pelot anatañ jacha atipt’asïwix uraqpachan uñt’at pelot anatañ wali wakiskir Africana atipt’asiwiwa.\nMundial uksan qulqituqita: Warminakax pisinkäwita, irnaqäwita, manunchjasiwit lup'ipxi\nAsia del Sur 31 Llamayu phaxsi 2011\nMuseo Internacional de Mujeres [IMOW] ukanw línea tuqix warminakxata, qulqi tuqita uñacht’ayasiwayi, Sudán, Dinamarca, Filipinas, Estados Unidos, Costa Rica, México ukatx Argentina uka markanakanx kunjams pisinkañarux uñjapxi jas ukanakata, jamuqanak tuqiw uñt’ayasiwayi.\nSudán: Africa Tuqinxa Sudán del Sur Markaxa mä Machaq Markaruw Tukuwayi\nCitizen Media 27 Anata phaxsi 2011\nQhanpachanxa, Sudán del Sur markaxa mä machaq markaruw Africa tuqina tukuwayi [eng], kunawsatix sudanankirinaxa mä voto jaquntawi tuqiw ch’amacht’awayapxi. Markaru jiskt’awixa [eng] pasiri lunes uruwa uñicht’ayawayi 98.83ni% ukhaniwa jaqunt’awapxi alaya tuqit t'aqaqtaniñataki.\nMundo Árabe: «Sudán Markatx Jan Jachxapxamti»\nMedio Oriente & Norte África 24 Chinuqa phaxsi 2011\nReferendum independencia Sudán markanxa, tuitósfera árabe satanwa mä p'arxtaw utjayi. Arabia Sauditat Palestinakama,tuiteros árabeñunakax Sudán markatwa wali arsusipki, ukjamarak recursus jalanuqawinakata.


Corneliojj mä angelaruw visionan uñji (1-8)\nPedrojj qʼomachat animalanakwa mä visionan uñji (9-16)\nPedrojj Cornelioruw visittʼi (17-33)\nPedrojj suma yatiyäwinakwa jan judionakar yatiyi (34-43)\n“Diosajj janiw khitirus yaqhachkiti” (34, 35)\nJan judionakaw qollan ajayu katoqapjje, ukatjja bautisasipjjarakiwa (44-48)\n10 Cornelio sutini mä jaqew Cesarea markan utjäna, jupajj ejerciton mä oficialapänwa, italiano tropankarakïnwa.* 2 Jupajj Dios chuyma jaqënwa, utapankirinakas taqeniw jupamp chikajj Diosar ajjsartʼapjjäna.* Jaqenakarus khuyapayasiñat* wajjtʼapunirïnwa, Diosarus ruwtʼasipunirïnwa. 3 Niya kimsa jaypʼu horasäjjäna* ukhajja, Diosan mä angelaparuw jupajj mä visionan qhan uñjäna, uka angelajj jupan ukar mantasaw akham säna: “¡Cornelio!” sasa. 4 Corneliojj wali sustjataw jupar uñkatäna, sarakïnwa: “¿Kunas Tata?” sasa. Angelajj jupar sarakïnwa: “Oracionanakamjja Diosajj istʼiwa, pisinkirinakar yanaptʼatamsa jupajj uñjarakiwa. 5 Jichhajj Jope markar mä qhawqha chachanak khitam, Pedro sasin uñtʼatäki uka Simonar jawsayanim. 6 Jupajj lipʼichinak qoñachasa trabajir Simonan utapan alojatäskiwa, uka Simonajj qota jakʼan mä utaniwa” sasa. 7 Cornelior parljjayir angelajj sarjjäna ukhajja, jankʼakiw Corneliojj pä servirinakapar jawsäna, jupar serviri jaqenak taypitsa Dios chuyma mä soldadoruw jawsarakïna. 8 Taqe kunwa jupanakar yatiyäna, ukatjja Jope markaruw khitarakïna. 9 Qhepürusti kunapachatï jupanakajj thak sarasipkäna, markarus jakʼachasisipkäna ukhajja, oración luririw Pedrojj uta patjjar makatäna, niya chika uröjjäna* ukhaw jupajj makatäna. 10 Ukampis manqʼat wal awtjayasisajj* jupajj manqtʼasiñ munäna. Manqʼa wakichasipkäna ukañkamajja, jupajj mä visión uñjäna, 11 alajjpach jistʼartatwa uñjäna. Linot lurat mä jachʼa mantelar uñtataw alajjpachat oraqjjarojj pusi esquinapat warkoqtanïna. 12 Ukanjja oraqenkir kunayman animalanakaw utjäna, pusi kayuninaka, asirunaka, jararankhunaka,* alajjpachankir jamachʼinakas ukhamaraki. 13 Ukatjja mä aru istʼarakïna, akham siri: “¡Pedro, sartam, kharinukusin manqʼantam!” sasa. 14 Pedrojj sarakïnwa: “Janipuniw manqʼantkiristti Tata, kunatï qʼañüki, jan qʼomachatäkaraki uk janipuniw kunapachas manqʼerïkti” sasa. 15 Mayampiw arojj istʼasïna, ukampejj pä kutiw istʼasjjäna, akham siri: “Kunanaktï Diosajj qʼomachki ukanakarojj jan qʼañuw sisjjamti” sasa. 16 Uka arojj kimsa kuti istʼasjjäna ukhajja, jankʼakiw jachʼa mantelar uñtatäkäna ukajj alajjpachar aptatäjjäna. 17 Uka visión uñjasasti, kamsañsa ukajj munpacha sasaw Pedrojj musparaskäna. Ukhamaruw Cornelion khitat jaqenakajj Simonan utapajj kawkinkisa sasin jisktʼapjjäna,* punkuruw saytʼasipjjarakïna. 18 Jupanakajj jachʼatwa artʼapjjäna, ¿Pedro sutini Simonajj akan alojatäskiti? sasaw jisktʼapjjarakïna.* 19 Pedrojj uka visionjjat lupʼiskäna ukhajja, akham sasaw espíritu santojj* säna: “Kimsa chachanakaw jumar thaqasipktam. 20 Ukhamajj sartasin saraqam, jan pächasis jupanakamp chik saraskakim, nayaw jupanakar khitanta” sasa. 21 Ukatwa Pedrojj jupanakan ukar saraqäna, sarakïnwa: “Khitirutï thaqasipkta ukajj nayätwa. ¿Kunarus akar jutapjjta?” sasa. 22 Jupanakajj sapjjarakïnwa: “Khititejj ejerciton oficialapäki, cheqapar sarnaqerïki, Diosar ajjsartʼirïkaraki,* taqe judionakas wali sum jupat parlapki uka Cornelioruw Diosajj mä santo ángel taypejj parlatayna, ukhamat jumar jawsayañataki ukhamarak utapar sarañamataki, ukhamat kuntï jumajj sañamäki uk istʼañapataki” sasa. 23 Ukatwa jupajj mantanipjjam sasin jupanakar irpantäna, ukanwa alojarakïna. Qhepürusti sartasaw Pedrojj jupanakamp chik saräna, jupamp chikajj Jope markankir mä qhawqha jilatanakaw sarapjjarakïna. 24 Qhepürojj Cesarea markaruw jupajj mantäna. Cheqansa Corneliojj wal jupanakar suyaskäna, familianakaparu munat amigonakaparuw jawsthapiyäna. 25 Pedrojj mantäna ukhajja, Corneliojj jupar katoqeriw mistüna, ukatjja nayraqatapar killptʼasisaw* jupar jachʼañcharakïna. 26 Pedrosti akham sasaw jupar waytäna: “Saytʼasim, nayajj mä jaqekirakïtwa” sasa. 27 Jupamp parlasajja Pedrojj manqharuw mantäna, ukanwa tantachtʼat walja jaqenakar uñjarakïna. 28 Jupanakarojj sarakïnwa: “Mä judío jaqetakejj yaqha kasta jaqemp chikachasiñasa jan ukajj jakʼachasiñasa kunja jan walisa ukjja jumanakajj sum yatipjjtajja. Ukhamarus Diosaw nayar uñachtʼayitu, janiw khitirus qʼañuchata jan ukajj jan qʼomachata sasajj sañajäkiti. 29 Jumanakan jawsayatajj iyaw sasaw nayajj jutta, ukatwa jumanakar jisktʼapjjsma:* ¿Kunatsa jawsayapjjesta?” sasa. 30 Ukhamasti Corneliojj akham sasaw säna: “Aka horasat pusi urunak nayrajja, niya kimsa jaypʼu horasaruw* nayajj utajan oración luraskayäta, ukhamaruw wali llijkir isini mä jaqejj nayraqatajar saytʼasi, 31 sarakituwa: ‘Cornelio, Diosajj oracionam istʼiwa, khuyapayasiñat* wajjtʼatanakamas Dios nayraqatan amtatarakiwa. 32 Ukhamajj Jope markar khitam, Pedro sasin uñtʼatäki uka Simonar jawsayanim. Kawkïritejj lipʼichinak qoñachas trabajki, qota jakʼan mä utanïki uka Simonan utapan alojatäskiwa’ sasa. 33 Ukatwa jumar jawsayañatakejj jankʼak khitanta, walikpun juttajja. Nanakajj taqeniw jichhajj Dios nayraqatankapjjta, ukhamat taqe kunanaktï Jehová* Diosajj juman arsuñamataki sisktam ukanak istʼañataki” sasa. 34 Ukatwa Pedrojj parlañ qalltäna, akham sasa: “Jichhajj cheqpachapuniw nayajj amuyta, Diosajj janiw khitirus yaqhachkiti. 35 Jan ukasti khitinakatï taqe markanakan jupar ajjsartʼapki,* kunatï cheqapäki ukarjam lurapki ukanakajja, jupan katoqatäpjjewa. 36 Jupaw Israel markarojj arunakap apayani, ukhamat jupamp sumankañjjat suma yatiyäwinakajj jupanakar Jesucristo taypnam qhanañchasiñapataki, jupajj taqenin Tatitupawa. 37 Juanajj bautisasiñat yatiykäna uka qhepatjja, kuna toqetsa Galileat qalltasin taqe Judean parlasïna ukjja jumanakajj yatipjjtawa: 38 Nazaretankir Jesusatwa parlasïna. Diosaw juparojj espíritu santompi ajllïna, chʼamsa churarakïna. Diosajj jupampïskänwa, ukatwa jupajj taqe uka lugaranakar saräna, suma luräwinak lurasa ukhamarak taqe khitinakatï Diablon* tʼaqesiyatäpki ukanakar qollasa. 39 Taqe kunanaktï jupajj judionakan markanakapansa Jerusalenansa lurkäna ukanakjja, nanakajj uñjapjjtwa. Ukhamäkipansa jupanakajj mä lawar* warkkatasaw jupar jiwayapjje. 40 Diosaw juparojj kimsïr urun jaktayäna,* ukhamat jaqenakajj jupar uñjapjjañapataki. 41 Jupajj janiw taqe jaqenakar uñstkänti, jan ukasti khitinakarutï Diosajj janïräkipan testigonakat uttʼaykäna ukanakaruw uñstäna, nanakaruw uñstapjjetu, khitinakatï jiwatat jaktanitap qhepat jupamp chik manqʼapkta, umapkarakta ukanakaru. 42 Jupajj akham sasaw nanakar sapjjarakitu: ‘Khitirutï Diosajj jakirinakana jiwatanakan juezapat uttʼayki ukjjat markar yatiyanipjjam, phoqatpacharak qhanañchanipjjam’ sasa. 43 Cheqas jupatwa taqe profetanakajj qhanañchapjje, taqe khitinakatï jupar confiyapki* ukanakajj jupan sutipjjaruw juchanakat perdón katoqapjjani sasaw qhanañchapjje”. 44 Pedrojj uka toqenakat parlaskäna ukhajja, taqe khitinakatï Diosan arunakap istʼasipkäna ukanakjjaruw espíritu santojj jutäna. 45 Pedromp chik jutapkäna uka circuncidat* creyentenakajj* walpun musparapjjäna, kuntï Diosajj inak* churki uka espíritu santojj yaqha markankir jaqenakjjaruw warjjattasinkäna. 46 Ukatjja yaqha arunakat* parlaskiri ukhamarak Diosar jachʼañchaskirwa jupanakar istʼapjjäna. Ukatwa Pedrojj akham säna: 47 “Jupanakajj jiwasjamarakiw espíritu santo katoqapjje. Ukhamajj ¿khitirak janiw jupanakajj umamp bautisasipkaspati sasin saspasti?” sasa. 48 Ukatjja Jesucriston sutipjjar bautisasipjjpan sasaw jupajj säna. Jupanakajj mä qhawqha urunak quedasiñapatakiw jupar mayipjjarakïna.\n^ Romanonakan mä ejercitopanjja, mä tropajj sojjta patak soldadonakanïnwa.\n^ Griego arunjja, “niya llätunkïr horasäjjäna”.\n^ Griego arunjja, “niya sojjtïr horasäjjäna”.\n^ Variante: “utjayasisajj”.\n^ Jan ukajja, “qatatnaqtir animalanaka”.\n^ Variante: “Diosat jiwtayasirïkaraki”.\n^ Variante: “chhiktʼapjjsma”.\n^ Griego arunjja, “llätunkïr horasaruw”.\n^ Variante: “jupat jiwtayasipki”.\n^ Jan ukajja, “mä arbolar”.\n^ Jan ukajja, “suma phoqerinakajj”.\n^ Jan ukajja, “gratisak”.\n^ Griego arunjja, “yaqha lajjranakat”.


Global Voices Aymarata » Paulina Aguilera Muñoz kullakaxa, Autora de Global Voices ukhamanwa jas ukatwa jupar amtapxi · Global Voices Aymarata » Print\nJaqukipäw uñt'ayata/apkatata 18 llamayu phaxsi 2011 13:13 GMT 1\t · Qillqiri Silvia Viñas (es) ukan jaqukipiri\tSilvia Vinas, Victoria Tinta Quispe\nCategoria-naka: Latin America, Chile, Ecuador, Citizen Media, Anuncios\nYatiyäwix Claudia sullka kullakapan correo electrónicoparuw puritayna: Paulina Aguilera Muñoz , chilenkir Global Voicesankir autorax jiwjataynawa  janiw khitis suykanti.\nAmérica Latina ukch’pachan Global Voicessatak autora ukhamanwa Paulinampix nayrurukiw aruskipasipkta ukhamarak mä post  qilqapta, mä blogger. Jupan jiwawipat yatiyawix wali muspañawa, Global Voices ukatakisa.\nPeriodista ukhamarak pä wawani, Paulinax Argentina, Nicaragua, Ecuador ukapachparakiw Colombia markanakan desarrollo, derechos humanos, género ukatx yatiyawinakxat irnqt’awayi. Blogs ukanakx walja markanakaruw Vagabundos/as jupanakatak apana  ukatx Kanguro: Turismo Seguro ukatx Barato  jas ukanakaru.\nSolana Larsen  [en], Redacción de Global Voices uksan k’uk’uwa, ukatx qilqawayiwa: “Nayax amtwa, kunati jupax warminakana, indigenanakan derechunakapatw arjatirïna, bloger ukjamarakinwa. Post  Paulina kullakax blogupan qilqirina. Blog Action Day  [en], ukanx q’uma umax pueblos indígenas jupanakatakix mä derechowa sasaw qilqt’awayäna.\nFelipe Cordero  chilenkir autor jilax siwa, Paulina kullakan Chile ukhamarak América Latina markan derechos humanos ukjata qilqäwipax wali muspañaw Global Voicesatakixa. Firuzeh Shokooh Valle , editora Español arutxa, jupas kipkarakiw post  Paulinat Natividad Llanquileowjat, Mapuchenakan Chile martkan manq’at mutuñakapkan uka arsuwi amti. Ela Stapley  [en], Global Voicesatak jaqukipiriwa, jupax Paulina un incendio en una prisión en Chile  uka qilqatatwa amti: “Nayatakix wali aski qilqatanwa, kunalaykuti jupax qilqkan ukhax amtayistanwa. Jist’antatanakax jaqipxarakiwa sasina”.\nPaulina kullakax Ecuador markan 30 jallu qallta phaxsin 2010 maran palla pallanakamp ch’axwawix utjakan ukan qilqawimpiw yanapt’asina. Ecuatoriano Milton Ramírez  jupa jaqukipirin yanapt’ata aski qilqawina  [en] manq’a mutuñankawjata.\nURL to article: https://aym.globalvoices.org/2011/05/1828\n Paulina Aguilera Muñoz: https://aym.globalvoices.org../author/paulina-aguilera/\n mä post: https://es.globalvoicesonline.org/2011/05/07/ecuador-bloguero-detenido-por-ofensas-al-fiscal-general/\n walja markanakaruw Vagabundos/as jupanakatak apana: http://variosmundosparavagabundosas.blogspot.com/\n Kanguro: Turismo Seguro ukatx Barato: http://kanguroviajaseguroybarato.blogspot.com/\n Firuzeh Shokooh Valle: https://es.globalvoicesonline.org/author/firuzeh-shokooh-valle/\n post : https://es.globalvoicesonline.org/2010/10/23/chile-natividad-llanquileo-la-voz-de-la-huelga-de-hambre-mapuche/\n un incendio en una prisión en Chile: https://es.globalvoicesonline.org/2010/12/14/chile-incendio-en-carcel-de-san-miguel-remueve-a-las-redes-sociales/\n Milton Ramírez: https://es.globalvoicesonline.org/author/milton-ramirez/\n aski qilqawina: https://globalvoicesonline.org/specialcoverage/ecuador-police-strike-2010/


Salmos 68 - Holy Bible [Aymara Bible 1997] - (Sal 68)\nDiosajj sayt'asqui ucapachajja, jupamp timasirinacajj chhuqhutatapjjewa, jupar uñisirinacajj nayrakatapat jaltjjapjjewa;\njiwk'er uñtataw chhaktapjje, ninamp umatatayat liq'jamaw umatatapjje, ñankha lurir jakenacajj Diosan nayrakatapan tucusipjje.\nAsqui jakenacasti cusisipjjewa, Diosan nayrakatapan cusisipjje, cusisiñat t'isctapjji.\nDiosar k'ochupjjam, sutipar jach'añchapjjam, kenay patan sarnakerir jach'añchapjjam. Tatitump cusisipjjam, nayrakatapan c'uchirasipjjam.\nDiosaw aynacht'at jakenacataquejj ut waquicharapi, catuntat jakenacar antutayasin asquinac churi; kallasir jakenacaquiw jan achur oraken kheparapjje.\nDiosay, cunapachatejj jumajj marcaman nayrakatap sarcäyäta, wasar chekanjam sarantcäyät ucapachajja,\norakejj qhathatïnwa, jallojj alajjpachat purintäna, Sinaí kollojj Diosan nayrakatapan qhathatïna; Israelan Diosap nayrakatan ajjsaräna.\nDiosay, jumaw jilarquir umanac jalluntaytajja, wañantat orakemaruw ch'amañchtajja.\nMarcamajj uca oraken utjantasïna, Diosay, munasiñam laycuw jan cunan jakerojj waquisirinac churtajja.\nTatituw mä yatiyäw arsu, warank warank jakenacaw ucjjat yatiyapjjäna:\n“Reyinacamp nuwasir tamanacampejj jaltjjapjjewa, warminacajj catuntat yänac jalanokasipjje.\nUywa uyunacan samarañamcamasti palomanacajj kollke chhekhanacap qhiwiliyapjjäna, phuyunacapan korejj c'ajäna.\nUcch'añcamasti take Atipirejj reyinacaruw chhucjayäna, qhunojj Salmón kolluruw qhununtäna” sasa.\nBasán kollunacajj wali jach'anacawa, kollunacapajj wali khathanacawa:\nkhatha kollunaca, ¿cunatarac Diosan utjasiñapatac ajllit kollur uñisipjjtasti? ¡Tatituw uca kollun wiñayatac jacani!\nDiosan nuwasiñ carronacapajj warank warankawa: Sinaí kollutpach Diosajj kollan chekawjarojj jutanti.\nDiosay, alajjpacharuw maqhattajja, catuntat jakenac anaquisa; churäwir uñtat jakenac catokastajja. Tatay, jumar kallcatir jakenacamppachaw jumar maqhatjjapjjtamjja.\nTatitojj sapür jach'añchatäpan, Diosaw jan walt'añanacas apasqui, jupaw Diosasajja, khespiyasiñasasa.\nDiosasajj khespiyir Diosawa, jupaw wiñay jiwañat khespiyistaspa.\nDiosajj uñisirinacapan p'ekep jaljtayani, ñankha lurañ jan wanir jakenacan p'eke ch'aqhap t'unjani.\nTatitojj siwa: “Basán oraketpach cutiyanjjäma, lamar kota mankhatpach irpsunjjäma,\ntimasirinacaman wilapampiw cayum jarekasïta, anunacamasti uca wil jallk'apjjaraquini” sasa.\nDiosay, jumar wakaychirinacaw uñstasinqui, kollan chekawja tokeruw sarantasipqui. Diosajjan, Reyejjan wakaychirinacapawa.\nK'ochurinacajj nayrakat sarantapjje, arpa jachsuyirinacasti khepat arcapjje, chica taypinsti tawakonacaw chhulluchhullunacamp sarantapjjaraqui.\n¡Tatit Diosar cusisiñamp jach'añchapjjam, Israel marcpach tantachat jupar yupaychpan!\nJupanacan nayrakatap sullquïr Benjaminajj sarantasqui, Judá marcanquir jilïrinacamp chicaw saranti, Zabulón, Neftalí marcanacan jilïrinacapamp chicaw sarantaraqui.\nDiosay, ch'amam uñacht'ayaquimaya, nanac laycu lurir qhuyapayir ch'amam uñachayam.\nJerusalenanquir utamaruw reyinacajj churäwinac apanipjje, ucawjatpachay jumajj,\nMunañan jakenacajj Egiptot purinipjjani, Etiopía marcajj Diosataquiw amparanacap loktapjjani.\nOrakenquir reyinaca, Diosar k'ochupjjam. Tatitutac k'ochunac jayllipjjam,\nalajjpachanjam sarnakeriru, wiñay alajjpachan utjasiriru. Ch'aman arupamp arnakasir ist'apjjam.\n“Diosan ch'amap uñt'apjjam”, khapak cancañapajj Israel marcan khanti, ch'amapasti kenayanacjjan c'ajtaraqui.\nDiosajj kollan utapan muspharcayapuniwa; jupaw Israelan Diosapajja, jupaw marcaparojj ch'am churi, ¡Diosajj jach'añchatäpan!


58.000 irnaqiriw irnaqañ amtampix katuqatäni sasaw amtawiyapxi\nBolivianx qullqichäwimp irnaqañampix jilxattaskiwa / Jamuqa: Nelson Murillo\n2017 maratpachw, marka irpirinakax Irnaqirinak Katuqañ Amtamp sarantasipki. Aka marax 58.000 markachiriruw irnaqäwin katuqañ munatäski. Ukham luratän ukax 4% ukjaw jan irnaqäwininakax markasan juk’aqtayatäni sasaw mama Mariana Pradox arsuwiyi, jupax Marka Irnaqäwinak Amtir Kamanarakiwa.\n“Aka amtamp irnaqañ qalltasiwayki ukjatpachax 85.000 irnaqiriw markaspachan katuqata. Ukax jan irnaqäwininak khuspin juk’aqtayawiyi. Jakhthapir Marka Utankirinakax (INE) 2017 maranx 4,51% jan irnaqäwininakaw utjäna sasaw sawiyapxäna, mimarax 41,27% ukjaruw juk’aqtayawiyata” sasaw mama Pradox yatiyirinakamp aruskipkasax sawiyi.\nAka marax 58.000 irnaqiriw katuqañ munata, ukham luratän ukax jan irnaqäwininakax 4% ukjakïxaniwa, Boliviax taqit juk’a jan irnaqäwin markachirinakanïniw aksatuq uraqinxa sasaw sasipki.\n346 waranq waranq dolarampiw irnaqäwinak uñstayañ amtax sarantayatäski. Ukampix phisqha jisk’a amtaw sarantayatäni: irnaqirinak katuqaña, jathanakamp yanapaña, jach’a markanakan utachaña, qullqichañ chiqanakan jark’aqaña ukhamarak uñstayaña, irpirinakamp irnaqapxañapatak irnaqirinak katuqaña. Uka amtanak taypitx niya chikataw tukuyatäxi.\n“Irnaqañ amtanx walja yaqha amtanakaw utji, uka amtanakampiw Bolivia markachirinakar irnaqañatak katuqapki jupanakar yanapas jan irnaqäwininakax juk’aqtayata” sasaw mama Pradox arsuwiyi.\n2018 maranx, 545 irnaqañ amta sartayañatakiw qullqix churawiyata, 1023 amtaw iyawsawiyata, 12.000 markachiriruw irnaqañatak yaticht’awiyataraki sasaw irpirinakax yatiyawiyapxaraki./RAR


Bible in one year - Aymara Bible 1997 - March 5\n1. Cunürutejj Moisesajj kollan chekawja lurañ tucuyjjän ucqhajj aceitempiw catuyjjäna, take kollan chekawjan yänacapa, uqhamarac altaran yänacapsa.\n2. Ucjjarusti tribunacan jilïrinacapajj cawquïrinacatï censo aptaña yanapt'apcatayna ucanacajj sarasinjja,\n3. Tatituruw ofrendanac loktapjjäna, sojjta imantat carretanaca, tunca payan orko vacanaca, sapa mä carreta, sapakat pä jilïrinacata, uqhamarac mä orko vaca sapakat maynita.\n4. Ucatsti Tatitojj Moisesarojj sänwa:\n5. “Catokam aca carretanaca, orko vacanaca, ucatsti levitanacar churjjapjjam, jupanacan irnakasa apnakapjjañapataqui Jiquisiñ Carpäquis ucana, cuna lurañatejj sapa maynir wact'qui uqhamarjama” sasa.\n6. Moisesasti carretanaca, orko vacanaca catokasinjja, levitanacaruw laquintäna.\n7. Gersón chachan wawanacaparojj pä carretampi, pusi orko vacanacampi churäna, cawquïrinactï jupanacajj lurañatac munapcän ucanaca.\n8. Merari chachan wawanacaparojj churaraquïnwa pusi carretanaca, quimsakallko orko vacanaca, cawquïrinactejj lurañataqui munapcäna uqhamarjama. Jupanacasti Itamar sat Aarón sacerdoten wawapan sarayatäpjjänwa.\n9. Ucampis Coat chachan wawanacaparojj janiraquiwa cuna carretanacasa ni orko vacanacasa churascänti, jupanacajj kollan yänacjja callachipjjaru apapjjañapänwa uca laycu.\n10. Cunapachatejj altarajj catuyatäjjän ucapachasti tribunacan jilïrinacapajj ofrendanacapjja altar nayräjjaruwa apapjjäna.\n11. Ucatsti Tatitojj Moisesarojj sänwa: “Sapa uruw mä jilïrejj sapakat tributa ofrendanacap altarar catuyir sarani” sasa.\n12. Nayrïri urusti Naasón chachaw ofrendapa apäna, Aminadab chachan yokapa, Judá tributa.\n13. Ofrendanacapasti mä kollke platönwa, cawquïritejj waranka pusi pataca quimsa tuncani gramo pesäna, mä kollke taza, cawquïritejj pakallko pataca pakallko tuncani gramo pesaraquïna, cunjämäcantï santuarion pesapajj uqhamarjama, panpachanisti suma jac'un phokt'ayata, aceitempi chaputa, grano achunac ofrendataqui;\n14. uqhamaraqui mä kori cuchara cawquïritejj pesäna pataca tuncani gramo, incienson phokt'ata,\n15. mä vaca kallu, mä orko oveja, mä marani orko oveja ofrendat loktañataqui.\n16. Uqhamarac mä cabrito juchanacat sacrificio loktañataqui,\n17. khepjjarusti sumancañatac sacrificiotaquisti, pä orko vacanaca, pheska orko ovejanaca, pheska cabritonaca, pheska mä marani ovejanaca. Acanacaw Naasón sat Aminadab chachana wawapan ofrendapänjja.\n18. Payïri urusti Natanael chacharaquiw ofrendapa apanïnjja, Zuar chachan yokapa, Isacar tribun jilïripa,\n19. [19-23] ucatsti quipca ofrendanacaracwa churäna, Naasón chachjama.\n24. Quimsïri urojj Eliab chacharaquiw ofrendapa apäna, Helón chachan yokapa, Zabulón tribun jilïripa,\n25. [25-29] ucatsti quipca ofrendanacaracwa nayrïrinacjama churaraquïna.\n30. Pusi urusti Elisur chachaw ofrendapa apäna, Sedeur chachan yokapa, Rubén tribun jilïripa,\n31. [31-35] ucatsti quipca ofrendanacwa nayrïrinacjama churaraquïna.\n36. Pheskëri urusti Selumiel chachaw ofrendapa apäna, Zurisadai chachan yokapa, Simeón tribun jilïripa.\n37. [37-41] Ucatsti quipca ofrendanacwa aparaquïna, nayrïrinacjama.\n42. Sojjtïri urusti Eliasaf chachaw ofrendapa apäna, Reuel chachan yokapa, Gad tribun jilïripa,\n43. [43-47] ucatsti quipca ofrendanacwa nayrïrinacjama churaraquïna.\n48. Pakallköri urusti Elisama chachaw ofrendapa aparaquïna, Amiud chachan yokapa, Efraín tribun jilïripa,\n49. [49-53] ucatsti quipca ofrendanacwa nayrïrinacjama churaraquïna.\n54. Quimsakallkör urojj Gamaliel chachaw ofrendapa apäna, Pedasur chachan yokapa, Manasés tribun jilïripa,\n55. [55-59] ucatsti quipca ofrendanacwa nayrïrinacjama churaraquïna.\n60. Llätunquïri urusti Abidán chachaw ofrendapa apäna, Gedeoni chachan yokapa, Benjamín tribun jilïripa,\n61. [61-65] ucatsti quipca ofrendanacwa nayrïrinacjama churaraquïna.\n66. Tunquïri urusti Ahiezer chachaw ofrendapa apäna, Amisadai chachan yokapa, Dan tribun jilïripa,\n67. [67-71] ucatsti quipca ofrendanaca nayrïrinacjama churaraquïna.\n72. Tunca mayan ururusti Pagiel chachaw ofrendapa apäna, Ocrán chachan yokapa, Aser tribun jilïripa,\n73. [73-77] ucatsti quipca ofrendanacwa nayrïrinacjama churaraquïna.\n78. Tunca payan ururusti Ahira chachaw ofrendapa apäna, Enán chachan yokapa, Neftalí tribun jilïripa,\n79. [79-83] ucatsti quipca ofrendanacwa nayrïrinacjama churaraquïna.\n84. Uqhamaw cunapachatejj altarajj catuyatäjjän ucqhajj, israelitanacan tribunacapan jilïrinacapajj tunca payan kollke platonacwa churapjjäna, uqhamarac tunca payan kollke tazanaca, tunca payan kori cucharanaca.\n85. Sapa kollke platonacaw pesäna waranka pusi pataca quimsa tuncani gramonaca, sapa tazaraquiw pesäna pakallko pataca pakallko tuncani gramonaca. Takpachasti, take platonacana, tazanacana kollkepajj pä tunca sojjtani waranka pusi patacani gramonacaw pesaraquïna, cunjämäquitejj santuarion pesapajj uqhamarjama.\n86. Uqhamaraquiw utjäna tunca payan kori cucharanaca, incienson phokt'ata, sapa maynisa pataca tuncani gramonacaw pesaraquïna, cunjämäcäntï santuarion kollkepan valorapajj uqhamarjama. Take kori cucharanacajj waranka quimsa pataca pä tuncani gramonacaw pesäna.\n87. Takpacha uywanacajj loktañataquejj tunca payan vaca kallunaca, tunca payan orko ovejanaca, tunca payan mä maran ovejanaca, sapakat maynisa grano ofrendanacampi, uqhamarac tunca payan cabritonacampi juchanacat sacrificio loktañataqui.\n88. Takpach uywanacasti sumancañaru mantañataqui sacrificiotaquejj acanacänwa: pä tunca vaca kallunaca, sojjta tunca orko ovejanaca, sojjta tunca cabritonaca, uqhamarac sojjta tunca mä maran ovejanaca. Aca ofrendanacaw altararu churatäna, cunapachatï catuyatäcäna ucapachajja.\n89. Cunapachatï Moisesajj mantcäna Tatitumpi Jiquisiñ Carparu, Tatitumpi parlañataqui, ist'änwa Tatitu Diosan juparu parlascatapa, suma Arust'äwiru Mantañ Arca imañ patata, uca pä chhekhan angelanac taypita.\n1. Tatit Diosajj Moisesarojj sänwa:\n2. “Aarón chacharojj aqham sam: Cunapachatejj lamparanaca aktaycäta ucqhajj aqham luräta, khanapajj candelabro toker khantañapataqui” sasa.\n3. Aaronasti cuntejj Tatitojj Moisesar siscäna ucanacjja phokhänwa, lamparanaca candelabro toker khant'ayasa.\n4. Candelabrojj korita martillompi lek'sutänwa cayuta p'ekecama, Moisesasti uca candelerjja luränwa cunjämatï Tatitojj siscatayna uqhamarjama.\n5. Tatit Diosajj Moisesarojj sänwa:\n6. “Levitanacarojj mayni israelitanac taypitjja yakhachapjjam, ucatsti k'omachapjjaraquim.\n7. Uca k'omachäwsti aqham lurapjjäta: Jumaw ch'allaquipäta k'omachasiñ umampi, ucatsti jupanacajj janchipan ñic'utanacapsa take qhuchhurasipjjani, isinacapsa t'ajjsurasipjjaraquini, uqhamatwa k'omachatäpjjani.\n8. Ucatsti mä vaca kallu catusa, uqhamarac mä suma jac'u, aceitempi chaptasa, grano ofrendanac lurañataqui; ucatsti yakha vaca kallu juchanacat sacrificio loktañataqui.\n9. Jumaraquiw take levitanacaru Jiquisiñ Carparu jac'achayäta, uqhamarac take israelitanacarus tantachthapïta.\n10. Ucatsti levitanacarojj nayan nayrakatajjaruw uñstayitäta, ucat israelitanacajj jupanacaru amparanacapampi p'ekepjjaru lokjjatapjjaraquini.\n11. Aaronasti nayan nayrakatajjaruw levitanacarojj uñstayani, israelitanacan ofrendapjama, uqhamatwa levitanacajj nayan sirvirejjata catuyatäni.\n12. Ucatsti levitanacajj vaca kallun p'ekeparuw amparanacapampi lokjjatapjjani, ucapachasti mä vaca kalluw juchanacat sacrificio loktatäni, maynïristi levitanacar k'omachañataqui naqhantayasina loktataraquïniwa.\n13. Ucatsti jumaraquiwa Aaronampina, wawanacapampina nayräjjaparu irpäta, mä ofrendjama nayar catuyañamataqui.\n14. Uqhamatwa levitanacarojj mayni israelitanacatjja yakhachäta, jupanacan nayancañanacapataqui.\n15. Ucatsti jupanacajj Jiquisiña Carpan yanapiriwa sarapjjani, k'omachapjjaraquïtawa, nayaru mä suma ofrendjama loktasa.\n16. Take israelitanac taypitjja jupanacajj nayar catuyatäpjjatap laycu. Nayasti jupanacarojj catoktwa take israelitanacan jilïri wawanacap lanti.\n17. Take israelitanacan jilïri wawanacapasti nayancaraquiwa, cunjämatï uywanacapan nayrïri kallunacapajj nayancqui uqhama. Cunapachatejj egipcionacan jilïri wawanacapa jiwarayayäta ucqhajj, israelitanacan jilïri wawanacapjja nayataquiw jilt'ayasïyätjja.\n18. Ucampisa ucanac lantwa levitanacarojj catoktjja.\n19. Nayaw levitanacarojj ajllista mayni israelitanac taypitjja, ucatsti Aaronampiru, wawanacapampiruw catuytjja, israelitanac lanti yanapapjjañapataqui Jiquisiñ Carpana, uqhamat israelitanacatac perdón catokapjjañapataqui. Uqhamasti janiw israelitanacajj kollan chekar jac'achasipcaniti, janiraquiwa cuna jan walisa jupanacarojj purcaniti.”\n20. Moisesasa, Aaronasa take Israel marcasa phokhapjjänwa cuntejj Tatitojj Moisesaru siscatayna levitanac toketa ucanacjja.\n21. Levitanacasti k'omachasipjjänwa, isinacapsa t'ajjsurasipjjaraquïnwa, ucatsti Aaronajj mä suma ofrendjamwa Tatituru catuyjjäna, mä k'omachäwi luräwi jupanacat lurasina.\n22. Ucatsti take ucanac lurasipanjja, levitanacajj Tatitumpi Jiquisiñ Carpan luräwinacapampi phokheriw sarapjjäna, Aaronana uqhamarac wawanacapampina jac'at uñch'uquita. Cunjämtejj Tatitu Diosajj Moisesaru arscatayna uqhamawa levitanacampejj phokhasïna.\n23. Tatitu Diosajj Moisesarojj sänwa:\n24. “Levitanacasti pä tunca pheskani maranitwa Tatitumpi Jiquisiñ Carpanjja luräwinacapjja kalltañapa,\n25. pheska tunca maraniruraquiw luräwinacapjja tucuyjjapjjani.\n26. Uca maranaca phokhatatsti, jilanacaparu yanapt'asipcaraquispawa Tatitumpi Jiquisiñ Carpan luräwinacapana, ucampis janiw sapüru lurcjjapjjaniti. Uqhamwa levitanacan lurañanacapjja apnakapjjäta.”\n1. Tatay, jumaruw maqhatansma: janiquiy chuyma mayjt'at uñjasiyistati; jumajj chekapar uñjirïstajjaya, khespiyasiquitaya,\n2. naya tokeruy jinchum alcatanita, janc'aquiy nayar khespiyirejj jutita, nayan imantasiñ karkajjaruy tucum, khespiyasiñ utajjaruy tucuraquim,\n3. jumaw arjjatir karkajjätajja imantasiñ utajjätasa. Sutim laycuy irpita, imaraquita.\n4. Sipit uchatanacat waysuta, jumaquïtaw nayan arjjatirejjajja.\n5. Amparamaruw ajayojj catuysma: Tatay, cheka Diosay, khespiyasiquitaya.\n4. Taripäwi urun kamir cancañajj maynirojj janiw yanapcaniti, ucampis cheka cancañajja jiwañatwa khespiyani.\n5. Cheka cancañajj asqui jaken thaquipjja chekaptayiwa, ucampis jucharar jakejj jupa pachpan jan wali luratap laycuw aynacht'i.\n6. Cheka sarnaker jakenacarojj cheka cancañawa khespiyani, ucampis juc'ampi munir jakenacarojja pachpa juc'ampi munatapaw catjascani.\n1. Jesusasti jupanacarojj saraquïnwa: —Khanacwa sapjjsma, jumanacat yakhepanacajj janïraw jiwapcaniti, Diosan reinopa jach'a ch'amapampi purinir uñjañcamajja.\n2. Ucat sojjtüru sarakatarusti, Jesusajj Pedrompiru, Jacobompiru, Juanampiruquiw irpäna mä jach'a kollu pataru. Ucansti Jesusan uñnakapajj muspharcañaw tucuwayäna jupanacan nayrakatapana.\n3. Isinacapasti c'ajquiriraquïnwa, qhunjam suma jank'oraquiw tucüna. Acapachanjj janipuniw qhiti isi t'ajjsuris uqham jank'o tucuycaspati.\n4. Ucatsti uñjapjjänwa Eliasampir, Moisesampiru Jesusamp parlasipquiri.\n5. Ucat Pedrojj Jesusar säna: —Yatichiri, wali sumaw acancatasajja. Nanacajj quimsa chhujllanac lurapjjä: mayajj jumataqui, mayajj Moisesataqui, mayïristi Eliasataquiraqui —sasa.\n6. Jupanacasti wali sustjatäpjjänwa ucat Pedrojj janiw cuna arsutaps amuyascänti.\n7. Ucatsti mä kenayaw jupanacarojj ch'iwjjattäna. Uca kenay taypitsti mä aruraquiw ist'asi: “Acaw nayan munat Wawajjajja. Jupar ist'apjjam” sasa.\n8. Uñatatasiñcamasti mayninacajj chhakatäjjänwa, Jesús saparuquiw uñcatjjapjjäna.\n9. Kollut sarakanisinsti Jesusajj jupanacaruw ewjjt'äna: Janipuniw qhitirus arsupjjätati cuntï uñjapctas ucjja, jan ucasti cunapachatejj Jaken Yokapajj jiwatat jactjjani ucqhaquiw arsupjjäta, sasa.\n10. Jupanacasti amuquiw chuyma mankhanacapar imapjjäna cuntï uñjapcän ucjja. Ucampis jupanaccamaw jisct'asipjjäna —¿Cun sañrac munpacha ‘Jaken Yokapajj jiwatat jactjjani, sasinsti?’ —sasa.\n11. Ucatsti Jesusaruw jisct'apjjäna: —¿Cunatarac ley yatichirinacasti ‘Eliasaw nayrakat jutañapa’ sapjjesti? —sasa.\n12. Jupasti ucjjarojj sänwa: —Chekpachansa Eliasapuniw nayrakat jutasqui, take cun asquichiri. ¿Camsaraqui Kellkatanacansti Jaken Yokapjjatsti? ‘T'akhesiniwa, jisc'achataraquïniwa’ siwa.\n13. Ucampis nayajj sapjjsmawa Eliasajj purinjjewa, juparusti cuntï lurañ munapqui uc lurapjje, cunjämatï kellkatanacajj siscän uqhamar phokhasa.\n14. Ucatsti mayni discipulonacapan ucaru cutt'anjjasinsti, jupanacarojj walja jakenacamp muyuntat uñjapjjäna. Ley yatichirinacasti jupanacampiw ch'ajjwasipcäna.\n15. Jesusar uñjasinsti takeniw muspharapjjäna. Jalasinsti juparojj aruntapjjaraquïnwa.\n16. Ucatsti Jesusajj jupanacarojj jisct'änwa: —¿Cunjjatsa jumanacajj jupanacampi ch'ajjwasipcta? —sasa.\n17. Jakenac taypitsti maynïriw arsüna: —Yatichiri, wawajj juman ucar irpasinta. Ñankha ajayuw mantasin amutur tucuyi.\n18. Cawqhansa uca ajayojj juparojj thalayaquiwa, lacapatjja jopokow juti, laca ch'aqhapsti t'urusiraquiwa, jupasti wali tucusitäjjewa. Discipulonacamaruw c'umaraptayañapatac achict'asta, jupanacasti ñankha ajayuru alissuñataquejj janiw ch'amanïpquiti —sasa.\n19. Jesusasti jupanacarojj sänwa: —¡Ay, jan iyawsañan jakenaca! ¿Cunapachcamas jumanacampiquïscäjja? ¿Cunapachcamarac jumanacasti ch'am tucuyapjjetäta? Irptanipjjam uca waynaru —sasa.\n20. Jupanacasti irptanipjjänwa. Ñankha ajayusti Jesusar uñjasinjja, uca waynarojj thalayänwa. Jupasti orakeru liwnoktasinwa sunt'isïna, lacapatsti jopokow jutaraquïna.\n21. Jesusasti waynan awquiparuw jisct'äna: —¿Cunapachatarac uqhamäjjesti? —sasa Awquipasti sänwa: —Wawatpachaw uqhama.\n22. Walja cutiraquiw ajayojj ninarus umarus jupar jiwayañatac jakonti. ¿Jumach waliptayarapitasma? Uqhamäspa ucqhajja, nanacata qhuyapt'ayasipjjeta, yanapt'apjjaraquitaya —sasa.\n23. Jesusasti sänwa: —Jumatejj iyawsasmajja, lurasispawa. Iyawsir jaketaquejj take cunas waquisiquiwa —sasa.\n24. Uca waynan awquipasti ucspachaw jach'at arsüna: —¡Iyawstwa, yanapt'itay juc'amp iyawsañajjataqui! —sasa.\n25. Jesusasti walja jakenac muyuntanir uñjasinjja, ajayurojj tokenokänwa: —Ñankha okar amut ajayu, nayaw sisma: Mistum jupata, janirac mayampis mantamti —sasa.\n26. Ucatsti ajayojj warart'asisaw ch'amamp thalayasinarac mistuwayjjäna. Uca waynarusti jiwatjamwa jakonucuwayi. Waljaniraquiw: “Jiwatawa” sapjjäna.\n27. Ucampis Jesusajj amparat waytasinwa sayt'ayäna, waynasti sayt'asïnwa.\n28. Ucjjarusti Jesusajj mä utaruw mantäna. Sapaquïsquïpansti, discipulonacapajj juparuw jisct'asipjjäna: —¿Cunatarac nanacasti uca ajayurusti jan alissuñataqui ch'amanïpjjtsti? —sasa.\n29. Jesusasti jupanacarojj sänwa: —Aca casta ajayurojj oracionampiquiw [ayunompiquiw] alissuñajja —sasa.


Juan 17 - Holy Bible [Aymara Bible 1997] - (Juan 17)\nUcanac arsusinjja Jesusajj alajjpachwa uñti, ucatsti sänwa: —Awqui, horasajj purinjjewa. Yokamar jach'añchamaya, Wawamajj jumaru jach'añchañapataquiraqui.\nJumajj Yokamarojj take jakenacjjaru ch'amanïñwa churtajja, cawquïrinactejj churcta ucanacar wiñay jacaña churañataqui.\n“Nayaw aca orakenjja jach'añchsma, tucuyaractwa cuntejj lurañ churquista ucsa.\nJichhajj Awqui, utjäwimanjja cunjäm jach'a cancañamanccäyättejj janïra aca orake utjquipana, uca pachpa jach'a cancañay churjjeta.\n“Cawquïrinactejj acapach taypit ajlliscta nayaru churañataqui, ucanacarojj yatiytwa jumajj qhitïctatejj uca. Jumanquirinacänwa, jumaraquiw churista, juman arunacamsti phokhapjjaraquiwa.\nJichhajj yatjjapjjewa cunanactejj churquista ucanacajj jumat jutatapa.\nJupanacarojj churtwa juman arunacama, jupanacasti catokapjjewa. Jichhajj yatipjjewa nayajj jumat jutatajja, jumajj qhitanquista ucjja iyawsapjjaraquiwa.\n“Nayajj jupanacataquiw maysma, janiw maycsmati acapachanquirinacataquejja, jan ucasti churquista ucanacataquiw maysma jumanquirinacätap laycu.\nTake cunatejj nayancqui ucajj jumanquiwa, jumanquiristi nayancaraquiwa, jach'a cancañajjasti jupanacjjanwa uñsti.\n“Nayajj janiw acapachancjjäti, ucampis jupanacajj acapacharuw kheparapjje, nayasti jutjjtwa jumampïñataqui. Kollan Awquejja, cawquïrinactejj churquista ucanacarojj ch'amamampiy imam jupanacajj mayaquïpjjañapataqui, cunjämatejj jumampi nayampejj mayaquïctanjja uqhama.\nCunapachatejj acapachanjja jupanacampïcäyäta ucqhajja, ch'amamampiw imäyätjja cawquïrinactejj churquista ucanacarojja, uqhamarac irparaquïyätjja. Janiw jupanacatjja maynis chhakquiti, jan ucasti chhakhatapunïcänsa ucaquiw chhakjje, Kellkatanjj cunjämtejj sisqui ucarjam phokhasiñapataqui.\n“Jichhajj jutjjasctwa juman ucaru; aca arunacjja sistwa acapachanccasina, jupanacajj nayjama cusisiñampi phokt'atäpjjañapataqui.\nNayajj jupanacarojj arunacamjj churtwa, ucampis acapachajj jupanacarojj uñisiwa jupanacajj jan acapachanquirinacäpjjatap laycu, cunjämtejj nayajj jan acapachanquirïctjja uqhama.\nJaniw maycsmati acapachat apsuñamataqui, jan ucasti maysmawa Supayat imañamataqui.\nCunjämtï nayajj jan acapachanquirïctjja, uqhamaraquiw jupanacajj jan acapachanquirïpquiti.\nCunjämtejj nayarojj acapachanquirinac taypiru qhitanistajja, uca pachparaquiw jupanacarojj acapachanquirinac taypiru qhitta.\nJupanac laycuwa nayapachpas catuyasiracta, jupanacajj asquitaqui catuyasipjjañapataquiraqui.\n“Janiw jupanac sapataquiquit acjj mayctjja, jan ucasti qhitinacatejj khepanacat nayaru iyawsapquitani jupanacan arunacap ist'asina ucanacampitaquiw maysma.\nMayiracsmawa Awquejja, jupanacajj mayaquïpjjañapataqui, uqhamarac jiwasampis mayaquïpjjañapataquiraqui, cunjämtï jumajj nayanctajja, nayajj jumancaractjja uqhama. Jupanacajj mayar tucutaquïpjjpan, jumajj nayaru qhitanquista uc acapachajj iyawsañapataqui.\nJumajj nayaru jach'añchäwi churquista uca pachpa jach'añchäwiracwa jupanacaru churta, jupanacajj mayar tucutäpjjañapataqui, cunjämatejj jumampi nayampejj mayaquïtan uqhamaraqui.\nNayajj jupanacampïtwa, jumasti nayampiraqui, jupanacan suma mayaru tucutäpjjañapataqui, uqhamat acapachajj yatiñapataqui jumajj nayaru qhitanista, uqhamarac cunjämtï nayaru munasista, jupanacarus munasiracta.\nSuma Awquiy, acapachajj janiw uñt'ctamti, ucampis nayajj uñt'smawa, acanacasti yatjjapjjewa juman nayaru qhitanitama.\nJupanacarojj uñt'aysmawa, ucampis uñt'ayascaquïmawa, cunjämtejj nayaru munasista uca munasiñajj jupanacampïñapataqui, nayasti jupanacampïñajjataquiraqui.”


Diosasti uñachayistuwa qhuyapayasiñapjja khespiyasiñap apanisa take jaketaqui.\n“Jichhasti jilatanaca, Diosaruw catuyapjjsma, uqhamarac jupan munasiñ arunacaparu. Jupasti wali ch'amaniw jumanacar ch'amañchañataqui, uqhamarac mä herencia jumanacar churañataqui, take ajllitanacapamp chica.\nDiosajj jach'a munasiñapatwa Yokapan jiwäwipa toke khespiyistu, juchanacassa perdonasaraqui.\n Iyawsäwi laycu Dios nayrakatan asquit uñt'atäjjatasatwa Diosampi sumancañajj utjistu Jesucristo Tatitusana. Cristo tokeraquiw jiwasanacajj Diosarojj jac'achastanjja, iyawsäwi laycu jupat bendiciona catokañataqui. Uca bendicionansti takeniw ch'amani sayt'atätanjja, Diosan marcaparu mantañataqui suyt'äwinsti cusisitätanwa.\nuqhamat qhuyapayasiñapan jiwasar catokañapataqui, uqhamarac wiñay jacañ suyt'ctansa uc catokañasataqui.\n Chekpachansa janiw qhitis uca leyirjam sarnakatap laycojj Diosan nayrakatapanjja catokatäcaniti. Uca leyisti jiwasanacan juchanïtas uñt'ayañataquiquiwa. Ucampis jichhajj ley maysar apanucusajj yattanwa cunjämatejj Diosajj jiwasanacarojj asqui jaket catokquistu ucjja, ucasti yatisiwa leyin yatichäwip toke, uqhamarac profetanac toke. Diosajj cunjämattejj jiwasanacarojj asqui jaket catokquistaspan ucajja Jesucristor iyawsatas laycuquiwa, janiraquiw yakha yakhäñajj utjquiti; ucatsti takeni jucha lurapjjatap laycusti Diosampejj janiw catokatäpquiti. Ucampis Diosajj jupan jach'a munasiñapanjja ina ch'usatacwa catokestu, Jesucristo tokwa jiwasanacarojj khespiyaraquistu.\nMoisés tokew leyejj churatäna, ucampis munasiñajj uqhamarac cheka arunacas Jesucristo tokew juti.\nJumasti wawajja, Cristo Jesusampi mayaru tucutas laycu bendicionas utjquistu ucampi ch'amañchasim.\nDiosajj khespiyistuwa, jawsaraquistuwa juparu catuyata jacañasataqui, ucasti janiw jiwasan cuna asqui luratas laycuti, jan ucasti uqhamänwa jupan amtäwipajja, uqhamarac Cristompi mayachasitas laycuw munasiraquistu. Diosasti munasistuwa, aca orakejj janïra utjcän ucqhatpacha.\nucampis Tatitojj situwa: “Munasiñajjaquiw jumataquejj waquichatajja, nayan ch'amajjasti juc'ampi sumaw uñsti cunapachatï jakejj t'uqha jicjjatasqui ucqha” sasa. Uqhamajj nayajj cusistwa, Criston ch'amapajj nayan t'uqhasiñajjan uñstañapataqui.\nUcampis Diosajj jupan jach'a munasiñapanjja ina ch'usatacwa catokestu, Jesucristo tokwa jiwasanacarojj khespiyaraquistu.\nUcampis take acanacajj janiw llaquisiyquituti. Janiraquiw jacañajjas cuna jach'äquis nayataquejja, jan ucasti cuntejj Tatitojj: ‘Luram’ sisquitu uc cusisiñamp phokhañaquiw wact'itu. Ucasti Diosan munasiñap utjatap jakenacar khanañchañaquiwa.\n Ucampis Diosajj jach'a qhuyapayasiñaniwa, walrac munasiraquistu. Ucatwa Cristomp chica jacañ churistu, juchanacasan jiwatascchïyätan ucasa. Uqhamajj jumanacajj Diosan qhuyapayasiñapatwa khespiyatäpjjtajja. Diosajj Cristo Jesusamp chicaw jactayaraquistu, jupamp chicaw alajjpachanacan kont'ayaraquistu. Acsti luriwa khepa pachanacan uñacht'ayañataqui, cunja jach'a munasiñapampis munistu ucata, uqhamarac qhuyapayasiñapas jiwasatac utjatapata Cristo Jesús laycu. Diosan munasiñapatwa jumanacajj khespiyatäpjjtajja iyawsañ laycu. Acasti janiw jumanacan luräwinacamäquiti, jan ucasti Diosaw jumanacar churapjjtam. Janiraquiw cuna luräw tokëquisa, uqhamat jan qhitis jach'achasiscañapataqui.\n Ucampis jan ist'asis ch'ajjwirinacarojja mutuyaniwa, chekat sipana jan walïquis ucar jaysatap laycu. Take jan wali luririnacataquejj wali t'akhesiñanaca llaquisiñanacampiw utjani, nayrakatajj judionacataqui, uqhamarac jan judiöpquis ucanacataquisa. Ucampis Diosajj sumancaña, samaraña, jach'achatäñampi take jupar iyawsirinacarojj churani, nayrakatajja judionacaru, uqhamarac jan judiöpquis ucanacarusa.\n Diosasti uñachayistuwa qhuyapayasiñapjja khespiyasiñap apanisa take jaketaqui. Uca qhuyapayasiñaparaquiw yaticharaquistu juchampi, acapachar munañampi apanucjjañasa. Ucatsti aca orakenjja mä suma amuyumpi, chekapana Dios chuymaraqui sarnakañasa.\n Quimsa cutiraquiw Tatiturojj achict'asta nayar uca t'akhesiñ apakañapataqui; ucampis Tatitojj situwa: “Munasiñajjaquiw jumataquejj waquichatajja, nayan ch'amajjasti juc'ampi sumaw uñsti cunapachatï jakejj t'uqha jicjjatasqui ucqha” sasa. Uqhamajj nayajj cusistwa, Criston ch'amapajj nayan t'uqhasiñajjan uñstañapataqui.\nUcampis sapakat mayniruw yakha yakha amuyu churistu, cunjämtejj Cristojj churañ munqui uqhamarjama.\nJilarquir bendicionanac catokapjjam, uqhamarac suma sarnakasipjjam, Diosaru uqhamarac Jesucristo Tatitusar uñt'apjjatam laycu.\nJichhajja take jumanacaruw kellkanipjjsma Roma marcan jaquirinacaru, qhitinacarutejj Diosajj wal munapctamjja, uqhamarac jupatac yakhachatäñataqui jawsatäpjjtawa. Uqhamajj jumanacajj catokapjjamay Dios Awquisana Jesucristo Tatitusampina bendicionapa, uqhamarac sumancañapa.\nJiwañatejj mä sapa jaken jucha luratap laycu mantanchïnjja, ucat juc'ampiwa machak jacañanjja munañanïpjjani, qhitinacarutejj Diosajj ina ch'usataqui catokqui Jesucristo laycu ucanacajja.\n Diosasti uñachayistuwa qhuyapayasiñapjja khespiyasiñap apanisa take jaketaqui. Uca qhuyapayasiñaparaquiw yaticharaquistu juchampi, acapachar munañampi apanucjjañasa. Ucatsti aca orakenjja mä suma amuyumpi, chekapana Dios chuymaraqui sarnakañasa. Yaticharaquistuwa mä cusiscañ suyt'äwimpi jacañasa, jach'a Khespiyiri Jesucristo Diosajj uñstancani uc suyasina. Jupawa jiwas laycu jiwawayi jan walinacat jiwasar khespiyañataqui, k'omachañataqui, uqhamata jupancañataqui jan karjasisa asqui lurañasataqui.\nNanacasti Diosan luräwipan irnakerinacjamajja, jumanacarojj achict'apjjsmawa, jan ina ch'usaru apt'apjjamti cuna qhuyapayasiñtï Diosajj uñacht'ayapctam ucjja.\nUqhamatwa Tatit Jesucristosan sutipajj jumanacan jacäwinacamampejj jach'añchatäni, jupasti jumanacarojj jach'añchapjjaraquïtamwa, Diosasana, uqhamarac Tatit Jesucristosan qhuyapayasiñapata.\n Nayrajj jan wali arunacampiw jupa toke parlasa jisc'achäyäta, uñisisaw arcnakaraquïyäta. Uqham lurctsa ucasa, Diosajj nayarojj qhuyapayasituwa, ucapachajj nayajj janïraw iyawsirïcäyätti, janiraquiw cuntejj lurcäyäta ucjja yatcäyätti. Ucatwa nayataquejj Tatitun bendicionapajj wali jach'änjja, uqhamarac iyawsañasa munasiñasa jiwasan utji Tatit Jesucristoncatas laycu. Acajj chekawa, takeniw acjj iyawsapjjañapa: Cristo Jesusajj aca orakerojj juchararanacar khespiyiriw juti, ucanacatsti nayaw nayrïrïtjja. Ucatwa Diosajj nayatjja qhuyapayasitänjja, Jesucristojj nayjjaru take munasiñapa uñacht'ayañapataqui. Uqhamatwa nayajj nayrakat iyawstjja, nayar uñtasina mayninacajj jupar iyawsapjjañapataqui, uqhamat wiñay jacañanïpjjañapataqui.\nDiosar munañajja camachinacar phokhañawa; camachinacapasti janiraquiw jan phokhañjamäquiti,\nUqhamasti, ¿cawquinquisa jach'a jach'a tucutasajja? Tucusjjewa. ¿Cunatsa? Janiwa uca leyirjam saratas laycuti, jan ucasti iyawsatas laycuwa.\nUcampis uca leyejj chekpachansa kollanawa, camachisti kollanaraquiwa ucatsti asquiraqui sumaraquiwa.


Internet ukax Rusia markanx violación uka uñt’ayañampix yanapt’iwa · Global Voices Aymarata\n(es) ukan jaqukipiri\tPaula Yebra\nJaqukipäw uñt'ayata/apkatata 8 Willka kuti phaxsi 2015 1:31 GMT\nAka blog ullart'apxañäni Español, русский, Ελληνικά, Dansk, English\n“Violacion ukxatx amukt’awix utjaskakiniwa.” comunidad rusa en línea en contra de la violación ukan jamuqata. VKontakte.\nCifras oficiales ukanakax siwa Rusia markanx ñä phichqïr tanta warminakaw violación domestica ukamp jikxatasipxatayna. Ukarti abuso verbal ukamp jakthapsn ukjax mä 40% ukxaruw purxi. Jan ukhamakipansti, mä 12 % waminakakiw pallapallthiy yanap mayir sari. Rusia markanx redes sociales ukanakax predadores sexuales jupanakarx warminak jikxatañatakix jasakiw uñjasiyaraki.\nJan ukhamakipanst internet ukax warminakar uñjayarakiwa machaq armanak khä agresoranakapataki ukax axarakispawa mä sistema legal ukat ukax jupanakar janirakiw walt’aykaspati.\nAkax mä sarnaqäw uñañcht’äwiwa, cadena rusa de noticias historia TV Rain ukan uñacht’ayata, Moscú markan mä 24 maran warmix mä chach uñt’katayna en línea uka jaqimpiw violayasitayna. Internet ukax yanaparakitaynawa justicia lurañataki.\nYuliax internet chiqaw uñt’ta acresorajar siwa, ukatx utajan jikisiñ amtapta mä kaphi umañataki. Kunawsatix janïr ukjat tiliphunchiq aruskipt’apkatayna ukjax uka, jaqix akhamjamanwa, chiqa jaqi ukhamarak suma jaqi. Jikisiwipax wali sumaw qalltatayna; uka jaqix pallapallakaspas ukhamaw jupar uñjayasirakitayna (mä SWAT ukankirikaspas ukhama), juk’apirus Juliarux placa ukampi ukhamarak pasaporte ukamp uñacht’ayarakitayna. Mä juk’a pachanakakiw parlt’apxarakitayna ukhamarak mä película uñch’ukipjarakitayna. Uka jaqix juk’ampirus ikjarakitaynaw película uñch’ukisa.\nKunawsatix Yuliax jupar amxastayatayna, ukjaw jupax jupar violatayna. Jupax siwa ukax 21 qasawi paxsinanwa.\nYuliax janiw k’atak sarkataynati. Uka arum jayp’urux kunawsatix agresorapax utapar sarxtayna, ukax jupar tiliphunchiq jawsatayna, ukax mä jaysaw churayasiñataki. Juliax siwa uka jaqix pampakiw jaysanitu, Yuliarux sataynawa “janiw kunakis ukaxa”. Kunawsatix Yuliax jupar denuncianimaw satayna, uka chachax jupar janipuniw katjaykitasmati sasaw jaysanitayna.\nJurpixarax, Yulian punkuparuw jupax saratayna, panpachitsañataki. Yuliax siwa, janiw pampachitskituti, jan ukast jupax tuqiw tuqxxitu. Kunawstatix yuliax jan ukham tuqxayasiñatakix thaxllitayna ukjax jupax yuliarux ch’urt’ataynawa. Ukatxararux clínica de primeros auxilios ukan mä qullirix yuliar satayna jumax mä contusión cerebral ukanitawa. (TV Rain siwa\nNuwasiw ukatjararux pallapallaruw jupax jawsatayna Yulianaw aliqatk nuwxitu sasa. Yuliax pallapallar jawsarakitaynawa, panpacharux pach unidadakiw jaysatayna. Ukat panpachaniw estación local policía ukar apayasipxatayna, kawkhantix oficialanakax Yuliarx mayamp mayampiw akham sapxatayna k’arisirinakarx kimsamaraw wata utar llawintataspa. Yuliax mä demandaw luratayna, ukat mawk’amjarux estación ukatx papilanak apt’ataw agresor jupar sarxir uñjatayna. Ukham uñjasast Yuliax ukhamakiw ch’amap apt’as utapar sarxatayna.\nJanir 5 llamayu phaxsir purkasax, agresor de Yuliax walxkutiw Yulian utapar kutt’atayna. Yuliax siwa jupax walpun achikitu kargonak retirañataki. Kunawsatix Yuliax abogadopamp jikisir sarkatayna, ukjax agresorapax suyasinkatayna, ukaxar alwax utap anqaxana. Ukjan jupax jupar tantachäwir sarañatak waykatatayna.\nYuliax abogadorx payllatayna arjt’atapata ukhamarak evidencia médica-forense uk churarakitayna. Kawkir abogadotix jan Yuliar yanapañ munkatayna ukax jayp’xarux janiw papilanakap kut’ayañ munkxataynati. Kunawsatix abogadox jan papeleo jikxatankatayna, ukjax Yuliax cargonak aptañampiw asxart’ayatayna. Ukat mä yatxatirix mä jawsaw lurt’atayna, ukat papilanakap k’utt’ayxapxatayna, ukhamat uka pixtux chhaqt’ayataxatayna.\n7 llamayu phaxsin, yatxatirinakax Yuliar mayamp siksuñatak jawst’apxatayna. ukax ñä kimsaqall pachaw lurasirakitayna. Yulian Payïr abogadopax janiw k’uchikanti kunakitix janiw Yulian masinakapar ukhamarak siguidoranakapar yatxatirinakan oficinapar sarañanakap munkanti, kunakitix sataynaw janiw publicidadax casomar yanapkiristamti. Mawk’amjarux Yuliax sänawa ukax “mayjarakisä” sasaw lup’ta kunakitix kunjamarakist abogadojast publicidad ukatakist asxaranisti.\nYulian Kimsïr jichha abogadapax Mari Davtyan satawa, Colegio de Abogados Centro Legal de Moscú, ukhamarak mä yatxatat khä Comisión Social del Consejo de Derechos Humanos del Kremlin ukhamawa. Marmaranakaw Davtyan jupax violencia doméstica ukxat irnaqatayna ukhamarak discriminación de la mujer en mercado laboral ukxat capañanakak lurarakitayna.\nJupax Yulian sarnaqäwip pachpawjan qallt’t uñt’aña: mä red social chiqa.\n“sarnaqäwijanx,” Davtyan siwa khä TV Rain ukana, “[pallapallanakax] uraqpacharuw asxarayi khä k’arinakar wata utarkamp llawintañampi—juk’ampirus khitinakatix utanakapan ch’urt’atak jupanakaru. Ukampirus nayan sarnaqäwijanx janiw khitis cargonak aptapkiti, uñt’añajaskiw mä yaqhip k’ari warminakaru.” Davtyan siwa mara t’aq paxsitakiw yatisxañapa, siti yatxatirinakax mä yatxatäwi Yulian agresorapatak jist’arañ munapchi. Yuliax siwa janiti pallapallax nayrar yatxatawinakamp sartkani ukjax yanapäwinakaw thaqtä.\nMä publicación VKontakte jupan, ukax walxa comunidades en línea ukan uñañcht’ayataw ukax churt’at nuwjat warminkatak kunalaykutix sartasiñanakapataki, Yuliax siwa nayrar sartaskakijawa. Jupax siwa, red socialan sarnaqawipxat lup’iw uñstayasaxa, prensa ukaruw jutayani ukhamarak autoridadanakax asxarthapipxaniwa, ukhamat samimpix pallapallanakax uka chachar katthapiñapataki. * Jaqukipäwi * Uriginal uñacht'äwi\nMachaq arxatirijax mä warmiwa jupax arjt’ituwa markachirinakar yatiyañataki, ukhamat jan pallapallanakax aka caso jaytjañapataki ukat qhipurur jan wal luririnakar katthapitañapaki. Ukhamat yanap mayiskta, ukhamat aka caso atroz ukxat yatiykipañataki. Wali qarjataxtawa axsaraña, ukhamarak unrajas willtataxiwa. Juspajara. Sarnaqäwijatix markachirinakar purini ukjaw, ukjakipuniw casojax nayrar sartayataskani. Ukataw jumanakan yanapaw mayiskta. yuspajara.\nTV Rain ukax teléfono ukachiq parlatayna Yuliar violer chachamp. Janiw kawkhankiw irnaqäwipax sañ munkiti, ukham jan sañ munkiti khawkhans irnaqki, chachax pallapallan irnaqiripatwa sasaw si, ukhamarak janiw Yuliar sexualmente warakjasiykti, jupax Yuliar p’iqi muytataw siwa.\nSupervisoranakax acusaciones en su contra ukxat yatipxiw siwa, ukhamarak vindicadoyawa siwa. Ukhamarak cargos encontra de Yulia aptarakini siwa, jupax aseguriwa, kunakitix uka acusaciones criminales ukanakax k’ariw sasaw si.\nYuliax mä yatiyaw thaqhi siwa, RuNet Echo ukax janiw apellidop uñt'ayañ munkiti TV Rain amtaparux suyt'ayañ muni. Yuliax janiw qillqt'atanakar jayskiti.


Bible in one year - Aymara Bible 1997 - January 11\n1. Arsutaparjamasti Tatitojj Sara warmirojj ist'änwa, uqhamaraquiw arsutaparojj phokhäna.\n2. Uqhamasti Sarajj usur jakeptänwa, ucatsti Abrahamataquejj mä yokall wawa wawachasïna, cunapachatejj Abrahamajj wali chuymanëjjan ucapacha. Wawasti Diosan arsutaparjamaw horasapar nacïna.\n3. Abrahamasti Sara warmipat nacir wawarusti Isaac sasaw suticharaquïna,\n4. ucatsti nacitapat quimsakallko uru sarakataruw circuncidaraquïna, cunjämarutejj Diosajj sawaycatayna uqhamarjama.\n5. Cunapachatejj Isaacajj nascän ucqhasti, Abrahamajj patac maranïnwa.\n6. Ucatsti Sarajj saraquïnwa: “Diosaw nayarojj larusiyitu, take qhitinacatejj jichhajj wawanïtajj yatipjjani ucanacajj larusipjjaraquiniwa.\n7. ¿Qhitis sasapänjja nayan Abrahamatac wawanïñajj-jja? Ucampis jichhajj jupataquejj mä yokall wawanïtwa, jupajj sinti chuymanïcjjchi ucasa” sasa.\n8. Isaac wawasti jilsjjänwa, ucatsti ñuñut t'akatäjjaraquïnwa. Cuna urutejj ñuñut t'akapcän uca urusti Abrahamajj mä jach'a fiesta luräna.\n9. Ucampisa Sara warmejj uñjaraquïnwa, Egiptonquir Agar warmin Ismael wawapajj Isaacat larusisquiri. Uca Ismaelasti Abrahaman wawaparaquïnwa.\n10. Ucatsti Sarajj Abrahamarojj sänwa: “¡Uca esclavampi, wawapampejj utasatjja sarjjapjjpan! Isaac wawajjajj janiw esclavan wawapampi chica herencia catokcaspati” sasa.\n11. Abrahamasti uc ist'asajj chuymapjja wal usuyasïna, Ismaelajj wawaparaquïtap laycu.\n12. Ucampis Diosajj Abrahamarojj sänwa: “Jan jumajj llaquisimti uca wawatjja, uqhamarac sirvirimatsa. Cuntejj Sara warmimajj mayctam ucanacjja phokhascaquim, wawanacamasti Isaacatwa sartapjjaraquini.\n13. Esclavaman wawaparusti mä jach'a marca tucuyaraquï, juman wawamaraquïtap laycu” sasa.\n14. Khepärmanthisti Abrahamajj wali alwatwa Agar warmirojj t'ant'a churäna, mä umani lip'ichi wayakampi cuna, take ucanacsti k'epjjaruyawayaraquïnwa. Ismael wawaparu irpjjaruyasinsti esclavaparojj qhitanucjjänwa. Jupasti mistuwayjjasinjja Beerseba wasaranwa sarnakascäna, janiraquiw cawcsar sarañsa puedcänti.\n15. Cunapachatejj uca lip'ichi wayakan umapajj tucusjjän ucqhajj wawaparojj mä koka c'uchuruw kont'ayawayi,\n16. ucatsti ucat jaya chekaru kont'asiriw sarjjäna, jan wawapar jiwir uñjañ munasa. Cunapachatejj jupajj kont'ascän ucqhasti wawajj jachatatänwa.\n17. Ucampisa Diosajj uca wawan jachatapjja ist'araquïnwa, Diosan angelapasti alajjpachatpachwa Agar warmirojj jawsaraquïna, saraquïnwa: “¿Cunas pastam, Agar? Jan ajjsaramti, Diosasti wawaman jachatapjja ist'iwa cawqhancquitejj ucqhatpacha.\n18. ¡Sartam! Ucatsti wawamar amparat irpjjarum, juparusti nayaw mä jach'a marca tucuyä” sasa.\n19. Ucatsti Diosajj Agar warmirojj mä uma phuch'u uñacht'ayäna. Jupasti sarasinjja lip'ichi wayakaparojj uma phokhantäna, ucatsti Ismael wawaparuw umt'ayäna.\n20. [20-21] Diosasti uca wawarojj yanapänwa, jupasti Parán sat wasaranwa jacäna jilsuraquïna, flechanacsti sumwa apnakañ yatiraquïna. Kheparusti taycapajj Egiptonquir mä warmimpiw casarjjaraquïna.\n22. Uca urunacansti Abimelec reyejj Abrahamampi parliriw saräna. Ejercitopan jilïripa Ficol chachasti jupa chicaw sararaquïna. Abimelec chachasti Abrahamarojj sänwa: —Nanacajj uñjapjjtwa, Diosajj take luräwiman jumar yanapatapa.\n23. Uca laycu, jichhajj uca Diosam laycu mä juramento lurarapita aca chekana jan cuna ñankhsa nayaru, uqhamarac wawanacajjaru, wawanacajjan wawanacaparusa lurañamataqui. Cunjäma suma chuymampitejj nayajj jumar uñjcsma uqhamrac jumajj aca marcan jaquir jakenacajjampi luräta.\n24. Abrahamasti —Jurarapsmawa —sasaw saraquïna.\n25. Ucatsti Abrahamajj Abimelec chacharojj mä uma phuch'jjatwa arsusiraquïna, uca uma phuch'sti Abimelec chachan sirvirinacapaw Abrahamatjja aparapjjatayna.\n26. Abimelec chachasti ucjjarojj saraquïnwa: —Jichhacamajj janiw nayajj cunsa uca toketjja ist'cti, janiraquiw jumajj cunsa uca toketjja yatiyquistati. ¿Qhitirac uc lurasapänsti? —sasa.\n27. Abrahamasti ovejanaca, vacanacwa Abimelec reyirojj churäna, uca urpacharaquiw panpachanejj mä suma arust'äwiru mantapjjäna.\n28. Ucampisa Abrahamajj oveja tamapatjja pakallko ovejanacwa yakhachi,\n29. Abimelec chachasti uc uñjasajj jisct'araquïnwa: —¿Cunataquis aca pakallko ovejanac yakhachta? —sasa.\n30. Abrahamasti saraquïnwa: —Aca pakallko ovejanac churcsma ucanacajj mä khanañchäwïniwa nayan aca uma phuch'u lurasiscatajja, —sasa.\n31. Ucatwa uca chekajj Beerseba sas sutichatajja, uca chekan panpachani juramento lurapjjatap laycu.\n32. Arust'äwi luratatsti Abimelec chachampi, ejercitopan jilïripa Ficol chachampisti filisteonacan orakeparuw cuttanjjapjjäna.\n33. Uca Beerseba chekansti Abrahamajj mä koka ayruntaraquïna, tamarisco sat mä koka, Tatituruw art'asiraquïna, wiñay jaquiri Diosaru.\n34. Jaya tiemporaquiw Abrahamajj filisteonacan orakepan jacäna.\n1. Mä kawkha tiempo pasatatsti Diosajj Abrahaman iyawsañapwa yant'äna. Sutipatwa art'anïna, jupasti saraquïnwa: —Acanctwa —sasa.\n2. Diosasti saraquïnwa: —Isaac wawamar irpjjarum, sapa yokall wawamaru, sinti munat wawamaru, ucatsti Moriah oraker saram. Uca chekar purisinsti, cawquïri kolltejj nayajj uñacht'aycäma uca chekan nayaru wawama sacrificiot loktita —sasa.\n3. Khepärmanthisti wali alwatwa Abrahamajj sartasïna, asnopa caront'asi, sacrificiotaquisti lawa ch'iyjaraqui, ucatsti cawqharutejj Diosajj “Saram” siscatayna uca chekaruw sari, Isaac wawap irpjjarusisina, pani sirvirinacapampi cuna.\n4. Quimsa uru saratatsti Abrahamajj, cawqharutejj puriñapäcän uca chekjja jayat uñtäna.\n5. Ucatsti sirvirinacaparojj sänwa: —Jumanacajj aqhar asnompi chica kheparapjjam. Wawajjampi nayampisti sarasipcaquïwa, Diosaruw yupaychanipjjä, ucatsti jumanacan ucaruw cuttanjjapjjaraquï —sasa.\n6. Abrahamasti sacrificiotaqui lawanac catusinjja Isaacaruw k'epjjaruyi, ucatsti cuchillo catu, ninampi cuna, ucat panpachaniw sarawayapjjäna.\n7. Mä juc'a tiempo pasipansti Isaacajj Abrahamarojj sänwa: —Awqui —sasa. —¿Cunsa munta wawa? —sasaw Abrahamajj saraquïna. Isaacasti saraquïnwa: —Uñjam, lawasa, ninasa utjistuwa, ucampisa ¿cawquincaraqui mä ovejasti sacrificiot loktañataquisti? —sasa.\n8. Awquipasti saraquïnwa: —Diosaw mä oveja uscuscani sacrificiotaquejj, wawa —sasa. Panpachanisti sarasipcaquiraquïnwa.\n9. Cawqharutejj Diosajj uñacht'aycatayna uca chekar purisinsti Abrahamajj mä altar luräna, uqhamarac lawanacsa suma waquicht'i altar patjjaru, ucatsti Isaac wawaparuw catuntasin ñach'anti, altarjjaruw wayjjataraqui, lawa patjjaru.\n10. Cunapachatejj wawapar qharinucuñatac cuchillo aytcäna ucapachaw,\n11. Tatitun angelapajj alajjpachat art'anïna: —¡Abraham, Abraham! —sasa. —Acanctwa —sasaw Abrahamajj saraquïna.\n12. Tatitun angelapasti saraquïnwa: —Jan cuna ñankhsa wawarojj luramti, jichhasti yattwa Diosar ajjsaratama, janiraquiw “Janiw” sisctati sapa wawama nayar loktaniñjja —sasa.\n13. Abrahamasti uñatatasisinjja, mä orko oveja uñji mä koka taypin wajjrat achuntata. Sartasinsti uca oveja aptani, ucat Diosar sacrificiot loktäna wawap lanti.\n14. Uca khepatsti Abrahamajj, uca chekarojj aqham sasaw sutichäna: “Tatitojj cunatejj waquisqui ucjja churasiriwa” sasa. Ucatwa jichhacam uca kollojj “Tatitojj cunatejj waquisqui uca churasiriwa” sasa sutichatäsqui.\n15. Tatitun angelapasti wasitatwa alajjpachat art'ani, Abrahamarojj,\n16. aqham sasa: —Tatitojj aqham siwa: ‘Jichhajj aqham luratamata, mä sapa wawama sacrificiot loktaniñsa janiraqui ‘Janiw’ satamatjja, naya quipcaw juramentompi arsta,\n17. jumar wali bendiciñataqui. Wawanacamarusti waljanirupuniw tucuyäjja alajjpacha warawaranacjama, kota thiyanquir ch'allanacar uñtata. Uqhamarus jupanacajj uñisirinacaparojj atipjapjjapuniniwa,\n18. take marcanacaraquiw jupanac toke bendicitäni, nayaru jaysatam laycu’ —sasa.\n19. Abrahamasti, cawqhanccäntejj sirvirinacapajj ucqharuw cuttanjjäna. Ucatsti takpachaniw Beerseba chekat cuttanjjapjjäna, cawqhantejj Abrahamajj jaccäna ucaru.\n20. Take acanac pasatatsti Abrahamajj yatiraquïnwa Nacor jilapan Milca warmipajj wawanacanïtaparaqui.\n21. Jilïri wawapasti Uz satänwa, ucjjaru jilapasti Buz sataraqui, ucjjarusti Kemuel sataraqui, ucasti Araman awquipänwa.\n22. Ucjjarusti nacipjjaraquïnwa Quesed, Hazo, Pildas, Jidlaf, uqhamarac Betuel ucanaca.\n23. Aca Betuelapï Rebecan awquipänjja. Milca warmejj aca quimsakallko wawanacpï Nacor chachapataquejj wawachänjja, uca Nacorasti Abrahaman jilaparaquïnwa.\n24. Uqhamarus Nacorajj Reúma sat uñt'atapampejj wawanacaniraquïnwa. Ucanacasti Teba, Gaham, Tahas, uqhamarac Maaca ucanacänwa.\n6. Jachcäwejj karitäjjtwa, sapa arumaw iquiñajjan jachta, jachampiw iquiñ ch'ijmajjarojj juriptayta.\n7. Jachcäwejj nayrajjajj ch'amact'atäjjewa, ucatak jan walt'añanacamp juyqhuptatawa.\n8. ¡Ñankha lurir jakenaca, nayat jithektasipjjeta, Tatitojj jachatajjarojj ist'iwa!\n9. Tatitojj achict'asitajjarojj jaysiwa, Tatitojj mayisitajjarojj catokewa.\n10. Nayamp timasirinacajj ajjsarañat aynacht'apjjani, mä ch'ipjjtanac p'enkapat jaltjjapjjani.\n5. “Tatitur take chuymamampi catuyasim; juman ch'iqhi cancañamaruquejj jan alcatasimti.\n6. Take luräwinacamanjja Tatitutjja amtasipunim, ucatsti jupajj cheka thaquinjamwa irpascätam.\n18. Walja jakenaca uñjasinjja Jesusajj discipulonacaparojj aqham sänwa: Kota qhurcatar maqhatapjjam, sasa.\n19. Ucansti mä ley yatichiriw Jesusaru jac'achasisin jisct'äna aqham sasa: —Yatichiri, arcañpun munsma cawqharutejj sarcät ucaru —sasa.\n20. Jesusasti juparojj saraquïnwa: —Kamakenacas putunacaniwa, jamach'inacasti tapanacaniraquiwa, ucampis Jaken Yokapajj janiw cawqharu p'ekepa samart'añataquis mä chekajj utjquiti —sasa.\n21. Maynïri discipulopasti juparojj saraquïnwa: —Nayajj suyt'aquï, tatajjaru nayrakat imt'asinjjä —sasa.\n22. Jesusasti saraquïnwa: —Arquita, jiwatanacajj jiwat masiparojj imascpan sam —sasa.\n23. Uca khepatsti Jesusajj boteruw mantawayjjäna discipulonacapasti jupamp chicaraquiw mantawayapjjäna.\n24. Kotanjama sarasquipansti mä jach'a thayaw sartäna, ucatwa kota mathapejj botjjaru mantanjjäna, Jesusasti ucchañcamajj iquiscänwa.\n25. Ucapachawa discipulonacapajj juparu sartayapjjäna, sapjjaraquïnwa: —¡Tata, khespiyapjjeta, jiwarañäniwa, botejj umaruw utjanti! —sasa.\n26. Jupasti saraquiwa: —¿Cunatsa sinti ajjsarapjjta? ¡Jumanacan iyawsañanacamajj sinti pisiwa! —sasa. Sartasisinsti thayampiru kotampiruw tokenokäna, arsutaparusti thayajj t'acurawayjjänwa.\n27. Take jupanacaw wali muspharatäpjjäna, sapjjaraquïnwa: —¿Qhitïpachas acajja? ¡Kotasa thayasa juparojj ist'aquiraquisä! —sasa.\n28. Cunapachatejj Jesusajj kota qhurcatancjjän ucqhajja, Gadara sat chekancänwa; ucansti pä chachanacaraquiw amay imäwi mankhat mistunisin Jesusarojj jac'achasipjjäna. Ñankha ajayunïtap laycusti wali ajjsaratäpjjänwa, janiraquiw jakenacajj uca chekjja sarapjjerïcänti.\n29. Ucanacasti wali jach'at art'apjjäna: —Jesús, Diosan Yokapa, ¿cunatsa jumajj nanacan ucaru jutta? ¿Nanacaru t'akhesiyirit juttajja janïra horasas purinquipana? —sasa.\n30. Uca jac'ansti mä tama qhuchiw annokat mank'ascäna.\n31. Ñankha ajayunacasti Jesusarojj achict'asipjjänwa: —Niyaquitejj nanacaru jaksuñ munapjjchistajja, uca qhuchinacaru mantapjjam sapjjeta —sasa.\n32. Jesusasti ucjjarojj sänwa: —Sarapjjam —sasa. Uca ñankha ajayunacasti mistuwayjjapjjänwa, ucatsti qhuchinacaruraquiw mantjjapjjäna. Ucspacharaquiw uca qhuchinacajj mä jach'a karka patata umarcam chhuqhuranttapjjäna, uqhamatwa umar jiwarapjjäna.\n33. Uca qhuchi awatirinacasti wali sustjataw marcar jalapjjäna. Marcar purisinsti take acanacwa yatiyapjjaraquina, uca ñankha ajayun mantat jakenacatsa uqhamaraqui.\n34. Ucapachaw take jakenacajj Jesusan ucaru mistunipjjäna. Jicjjatasinsti sarjjañapataquiw achict'apjjäna —sasa.


Hebreos 9 - Holy Bible [Aymara Bible 1997] - (Heb 9)\nUqhamajj nayra arust'äwinjj culto sarayañanacapajja utjänwa, ucajj acapachanquir santuariotaquiquïnwa.\nUca santuariosti aqham uscutänwa: Nayräjjancquis uca Kollan Chekäquis ucawjanjja utjänwa mä candelabrompi, mä kollan t'ant'anac uchañ mesampi.\nPayïri cortina khepäjjanjja Sinti Kollan sat Chekaraquiw ucancäna.\nUcansti mä kori altaraw utjaraquïna, incienso naqhayañataqui, uqhamarac arust'äwi arca korimpi apaquipata. Uca arca mankhansti mä kori chatuw ucancäna, maná sat t'ant'araquiw uca chatu mankhancaraquïna, Aaronan ch'ojjñatatcänsa uca varapasa ucancaraquïnwa, uqhamarac arust'äwi kellkat kalanacasa.\nKori arca patjjansti querubines sat angelanacaw ucancascäna, Diosas ucanccaspa uqhama, chhekhanacapampiraquiw imantapjjäna, cawqharutejj juchanac laycu sacrificiojj loktascän ucqharu. Ucsti janiw jichhajj juc'amp sum khanañchcsnati.\nUqham waquicht'atarusti, sacerdotenacajj sapa cutiw mantapjje nayräjja santuarioru cunatejj waquisqui uca culto lurañataqui.\nUcatsti Sinti Kollan Chekarojj jilïri jach'a sacerdotequiw mantirïna, maran mä cuti. Ucar mantañataquisti apañapänwa animalanacan wilapa, juchanacapat loktañataqui, uqhamarac jakenacataquisa.\nKollan Ajayojj take ucanacampejj amuyt'ayistuwa, uca nayrïri santuariojja culto lurañaquïscatapa, Sinti Kollan sat Chekar puriñataquisti janïraw thaquejj jist'aratäcänti.\nTake acanacasti mä uñacht'äwjamawa jichhürunacataquejja. Ucan ofrendanaca uqhamarac sacrificio Diosar loktatajj janiw suma k'oma tucuycaspati uqham yupaychirinacan chuymapjja.\nUcasti mank'añawjata, umañawjampitac parli, yakhep k'omachasiñanacampita. Ucasti ankäjjataquiquiwa ch'amanejja, cuna horasatï Diosajj mayampi machakat lurcani ucqhacama.\nUcampis Cristojj jutjjewa, jichhajj jupaw jilïri sacerdotejja take suma luräwinaca utjqui ucatjja. Cawqhantejj jupajj sacerdotet sirvqui uca santuariojja juc'amp sumawa, juc'amp phokhataraquiwa, janiraquiw jakenacan luratäquisa ni acapachanquirïcaraquisa.\nCristojj Sinti Kollan Chekaruw manti, janiraquiw cabritonacan ni vaca kallunacan wilap loktirisa, jan ucasti jupan pachpa wilapa loktasiriw manti. Uqhamaw mä cutiqui takenitaqui mantawayi, ucatsti wiñay khespiyasiñwa jiwasatac jicjjataraqui.\nChekaraquïnwa toronacana, cabritonacan wilanacapampi, uqhamarac kachu vaca kallunacan khellanacapampi altaran naqhantqui, juchararanacjjaru ch'alljjatatäcaraqui ucajja, ch'amaniraquiw ankäjjat k'omachañataquejja.\nUcatpï Jesucristojj machak arust'äwin sumancthapiyiripajja. Nayra arust'äwirjam jucha luratanacasajj Criston jiwatap laycuw perdonatäjje, qhitinacarutejj Diosajj jawsqui ucanaca Diosajj churañatac arscatayna uca wiñay herencia catokapjjañapataqui.\nMä testamenton asquïñapataquejja, qhititejj lurqui uca luririn jiwatapaw yatisiñapa.\nTestamento luriritejj jacascchejja, uca testamentopajj janïraw valoranïquiti, jan ucasti jiwjjatapatacwa valoranëjja.\nUcataracwa nayra arust'äwejj wila wartäwimpi lurasïna.\nMoisesajj Diosan take camachinacapjja yatiyänwa takpach jakenacaru; ucatsti mä wila t'awra aptäna, mä hisopo laymimpi, vaca kallunacana, cabritonacan wilaparu, umampiruw chilltäna, ucjjarojj ley libroru uqhamarac take jakjjaruraquiw ch'alljjatäna.\nUcatsti saraquïnwa: “Aca wilawa cuntejj Diosajj jumanacamp arust'awayi ucjja sayt'ayi” sasa.\nMoisesajj santuariorusa, uqhamarac take cunanacatejj ucan utjcäna ucanacamppacharuw wilamp ch'alljjataraquïna.\nUcatsti leyirjamajj niya take cunanacaw wilampi k'omachatäñapa; janiw juchat k'omachasiñajj utjcaspati, janitejj wilajj wartascaspa ucqhajja.\nUcatpï waquisïnjja aca sacrificionaca utjañapajja alajjpachat yatekasit yänaca k'omachañataqui, ucatsipan alajjpach yänacajj ucats juc'amp suma sacrificionac muni.\nJaken lurat santuariojj mä uñacht'äwiquïnwa chekpach santuariotjja. Cristosti janiw uca jakenacan lurat santuariorojj mantquiti, jan ucasti alajjpach quicparuw manti, jichhasti ucan Diosan nayrakatapan jiwasat arjjatasquistu.\nJilïr jach'a judío sacerdotejj sapa maraw mantirïna Sinti Kollan Chekawjaru mä animalan wilap loktiri, ucatsipan Cristosti janiw walja cuti sacrificiot loktasquiti.\nUqhamäsapän ucajja walja cutiraquiw jiwañapäsapänjja aca orake kalltatpachjja. Jichhajj take uca urunac phokhasisquipanjja, Cristojj mä sapa cutiquiw pacha tucuyar uñstani, jupapachparaquiw mä sacrificio loktasiwayi take juchanac apakañataqui.\nUqhamaraquiw Cristojj mä cutiqui sacrificionjj loktasïna waljanin juchapa apakañataqui. Ucatsti khepïrinjja uñstaniraquiniwa, janiw juchanac apakeriti, jan ucasti jupar suyt'irinacar khespiyañataqui.


Indonesia markanx mä dron ukan witiyupanx aceite de palma yapuchañ uraqinakar jan iyawsawimp phichkatawinakw qhanañchsu · Global Voices Aymarata\n(es) ukan jaqukipiri\tCelia Cano\nJaqukipäw uñt'ayata/apkatata 20 Taypi sata phaxsi 2016 16:07 GMT\nAka blog ullart'apxañäni Malagasy, বাংলা, Español, 繁體中文, 简体中文, English\nCaptura de pantalla de una plantación de palmas aceiteras que fue desbrozada por una quema en Indonesia. La imagen procede del vídeo de un dron subido a YouTube.\nMä dron ukan witiyupax palmeras aceiteras yapunakar phichkataw ukhamarak región occidental de Indonesia uraqinakar llanqhachawinakw waruqt’atayna. Ukhamakipanx uka phichkatawin jiq’ipay Singapur, Malasia ukhamarak Indonesia markanakar sapa maranak ch’urawrantaychisp ukhamw amuyapxaraki.\nUka dron pachatuq jaqsutax “Indonesia markan ch’uminakapar mä uñjt’awi” (“Eyes on the Forest Indonesia” o EOF) sat yatxatawinkataynawa, ukax kimsa tam pachamamat arxatirinakaw (medioambientales) 2004 maran tantacht’asipxatayna, kunalaykutix pachamamar naqhantayawinakat yatxatañataki.\nEOF (“Indonesia markan ch’uminakapar mä uñjt’awi”) ukan witiyuparjamax, empresa de plantación Andika Permata Sawit Lestari (APSL) ukankataparjamax 3000 iktariyanakaw “amanut phichkat” uñjasi.\nUka witiyux uka imprisar juchanchañatak aptatäspawa, kunjamakitix aliq uraqinak kantuntatapata ukhamarak jan iyawsawimp phichkatatapata.\nJichha qhipa paxsinakanx gobierno indonesio jupax Riau, la “zona cero” del desastre del humo, uksan pachamamar phichkatawinak sayt’xañapatakix walpin sartaski. Amtapax imprisanakar pachamamar phichkatatanakapat junchañchsuwiwa. Ukhamarux Malasia ukhamarak Singapur markanakarx aceite de palma impresanakap Indonesia markanakan utjki ukanakar yatxatañanakapatak achikt’araki.\nJichha paxs qalltanx paqallqu ministerio de medio ambiente del gobierno pachamamar nakhantayawinakxat yatxatirinakaw walxa jaqinakan katuntat yatisïna. Katuntatanakax jach’unak puritapatw antutmukutapxatayna, juk’ampirus jamuqanak witiyunak ukatuqin pachamamar llanqhachaskir apsutanakx phursupxataynawa.\nEOF ukax dron ukan witiyupax qhananchsuw kunti irnaqirinakax yatxatapkatayn ukanakxatx siwa.\nIndonesia markax pachamamar phichkatawxat yatxataskipansti, jiq’ix pach markar yaqha markanakarx t’aqhisiyaskiwa.\nDron ukan wituyupan pachamamar nakhantayat qhanañchst’ayir uñjt’am:


Global Voices Aymarata » Gabriela García Calderón kullakax Global Voices ukan 7 mara yanapt’asitapatw arxayt’istu. · Global Voices Aymarata » Print\nGabriela García Calderón kullakax Global Voices ukan 7 mara yanapt'asitapatw arxayt'istu.\nJaqukipäw uñt'ayata/apkatata 21 jallu qallta phaxsi 2014 19:55 GMT 1\t · Qillqiri Suzanne Lehn (es) ukan jaqukipiri\tRomina Navarro, Victoria Tinta Quispe\nCategoria-naka: Latin America, Perú, Citizen Media, Perfiles de Blogueros\nGabriela en Kenia, año 2010, con el Valle Great Rift de fondo. Foto cortesía de Gabriela García Calderón Orbe\nGabriela García Calderón kullakax Global Voices ukan chikancht’asiriwa, walja qillqatanakw qillqt’asin uñt’awayi, jupax 2007 maratapachw chikancht’asiwayi. Jupax wali uñt’ata ukhamarakiwa, ukhamipanwa jichhax Latinoamérica uksan editora ukjam kunkanchayañamp saranktxi.\nGlobal Voices (GV):Kunawsati Juan Arellano jiskt’äwinak jiskt’kayatam  ukax willka kuti phaxsin 2009 maranw jisk’awaytama, ukhax jaqukipiri ukhamaskayataw yanpt’asiskayata. Jichhakamax 7.160 jila jaqukipatanakaw GV español  uksanx&nbsp utjtama, ukatx 415 -ni ukharakiw GV inglés arunx utxtama. Jichhax GV Latinoamérica ukatakix editora ukhamaxtawa. Kunjams qalltawayta ukxatay arxayt’awayita.\nGabriela García Calderón (GGC): 2007 maranw inak jaqukipasin yanpt’asis qalltawayta, ukat pä mararux Eddie Ávila, editor regional ukhamaskanwa ukatw nayarux autora ukhamañatak jawillt’itu. Ukhatw jaqukipiri ukhamrak autora ukham yanpt’asta. Kunawsati editora, Silvia Viñas, jupax nayan jupa lanti pä phaxsi yanapt’asiñajatak achikt’kitu ukhatw nayax yanapt’asta.\nUkampirus qillqatanak Rising Voices  ukatakix qillqt’awayaraktwa, jichhakamx Eddie Ávila juparuw proyecto Rising Voices Amazonia .\nGV: Ukan walja mara chikancht’asitamax uñtäwimar turkakipawayiti?\nGGC: Jïsa, walwa lup’yitu kunti yatiyaw taypinakan jaqinakax jan walt’ayatapki uka uñjkt ukaxa. Yatiyáwinkax janiw chiijituqitakikiti jan ukasti usut tuqits utjarakiwa. Ukax walpun lup’iyitu.\nGV: GV ukan irnaqäwimax kunjamakis arxatiristaxay ukax kunakas amuyaytama?\nGGC: GV ukankatajax uraqpachat wal lup’iyitu. Kunawsati maynix jan walt’awink ukhax kamachinakarjamaw uñjta. Waljaniw jan justicia uk jikxatapkiti ukanakaruw yanapt’a.\nGV: medios sociales ukax Latinoamérica ukch’pachan khä 2009 maratpachx turkakiptawayiti?\nGGC: 2009 maranxa, Twitter ukax janiw jichha pachanakajam apnaqatakanti. Politicos jupanakax uka Twitter tuqix 140 ukha qillqa qillqt’asaw uñt’ayapxi. Yaqhip markachirinakax kuna chijinakati utjki, jan ukax uraq khathati ukankat yatiyañatakiw apnaqapxi, jisnawa Lima markana, uka jan walt’awaxat walt’awaxat jank’akipuniw uñt’ayapxi.\nGV: bloguera  active ukhamarakitawa. Kuna pachanakans blog qillqañanakx lurta?\nGGC: Nayan blogujax wali k’uchisiñ pachanak apaniwayi, taqituqitw masinakax uñstaniwayi, niya kipka amuyunakani.\nGV: Qhanancht’apxitasmati, jumax kunjams pacha apst’asta akatuqin irpxaruñataki ukhamarak kunjams arxatirjamax uñjarakta? Kuna amuyt’ayäwinakach utji?\nGGC: Sapüruw jan walt’äwinakax utji. Ukat sapururakiw nayax luräwinak t’aqanuqta, ukhamarak kawikirinakas nayraqatax askik ukanakxats amuyt’araktwa. Kawkir qillqatati jank’akipun uñt’ayañach ukhax maynir irnaqäwinakx suytt’wa. Ukat siman tukuyanakax janiw atamairimp chikt’atakti, yaqhip pachakiw correox uñxata.\nGV: Kunamps arst’awayasma?\nGGC: GV ukanx aski tunka mara phuqhäwikipanaya. Wali kusisitatw aka tama taypin chikanchasitaxata, kawkhanti mayninakax kunti sañ munapki ukanakn uñt’ayapxi.\nURL to article: https://aym.globalvoices.org/2014/12/6935\n jiskt’äwinak jiskt’kayatam: https://es.globalvoicesonline.org/2009/07/09/blogger-de-la-semana-gabriela-garcia-calderon/\n GV español: https://es.globalvoicesonline.org/author/gabriela-garcia-calderon-orbe/\n Rising Voices: https://rising.globalvoicesonline.org/blog/author/gabriela/\n Rising Voices Amazonia: https://es.globalvoicesonline.org/2014/04/26/se-acerca-el-proyecto-amazonia-de-rising-voices/


Lucas 18 - Holy Bible [Aymara Bible 1997] - (Luc 18)\nJesusasti mä uñtasïwi tokew yatichäna, jan mayjt'asis oración lurañataqui.\nJupanacarusti sänwa: “Mä marcan mä juesaw utjäna. Jupasti janiw Diosarojj ajjsarcänti, janiraquiw jake masiparus yäkerïcänti.\nUca pachpa marcanjja utjaraquïnwa mä ijma warmi. Jupasti jan inact'asaw aca juezar quejasir sarirïna, uñisirip contra.\nWalja urunacaraquiw uca juezajj jan ist'añ muncänti uca warmirojja. Ucatsti amuyt'asisin saraqui: ‘Diosarojj janiw ajjsarcti, janiraquiw qhitirus yäkcaractti.\nUcampis aca ijma warmin nayar sinti jutatap laycojja, ist'äw quejapjja jan juc'amp colerayir jutascañapataqui’ ” sasa.\nTatitusti saraquïnwa: “Uqham siwa khoru juezajja.\nUqhamasti Diosajj ¿janit arjjatcaraquispasti jupar arumay uru arnakasipqui uca ajllitanacaparusti? ¿Janit janc'aqui yanapt'caspajja?\nJumanacarusti sapjjsmawa, janc'aquiw arjjatani. Ucampis cunapachatejj Jaken Yokapajj jutcani ucqhajja ¿jicjjataniti iyawsañan jakenacjja aca orakenjja?”\nJesusajj parlänwa yakha uñtasitata, cunjämatejj yakhepanacajj jupapacha asquit uñt'asipjjäna mayninacar jisc'achasa. Ucanacarusti saraquïnwa:\n“Pä chachaw templor maqhatapjjäna Diosat mayisiri, maynïrejj fariseönwa, maynïristi impuesto cobririraquïnwa.\nFariseojj sayt'asisin Diosat mayisïna, aqham sasa: ‘Oh Dios, yuspagaransmawa nayajj janiw yakhanacjamäcti, lunthata, jan wali jake, wachoka juchan sarnakeri, janiraquiw aca impuesto apthapir jakjamäctsa.\nUcampis impuesto cobrirejj jayaruwa kheparjjäna, janiraquiw alajjpachar uñtañs muncänti, jan ucasti jupapachaquiw chuymap lek'esïna, saraquïnwa: ‘Oh Dios, naya juchararat qhuyapayasita’ sasa.\nSapjjsmawa, aca impuesto cobririw Diosan perdonata utaparojj cuttawayjjäna; fariseosti janiwa. Qhititejj jach'a jach'a tucqui ucajja, jisc'ar tucuyatäniwa, jisc'ar tucqui ucasti jach'ar aptatäniwa.”\nJesusan ucarusti wawanacwa apanipjjäna llamct'añapataqui, ucampis discipulonacapajj uqham wawanac uñjasajja, tokenokapjjänwa uca wawanac apanirinacarojja.\nUcampis Jesusajj jawsasinwa jupanacarojj saraquïna: —Wawanacajj nayar jutasipcpan sam, jan jarc'apjjamti, Diosan marcapasti jupanacancaraquiwa.\nKhanacwa sapjjsma, qhititejj Diosan reinopjja mä wawjam jan catokcani ucajja, janipuniw Diosan reinoparojj mantcaniti —sasa.\nJilïrinacat mayniw jisct'atayna Jesusaru, aqham sasa: —Suma yatichiri, ¿cuna lurañajjas waquisi wiñay jacañ catokañajjataquejja? —sasa.\nJesusajj sänwa: —¿Cunatsa ‘suma’ sistajja? Sumajj mayniquiw utji, ucasti Diosawa.\nKamir waynajj sänwa: —Take ucanacjja jisc'atpachwa phokta —sasa.\nJesusajj uc ist'asinjja sänwa: —Ucampis maya jan phokctati; aljaram take cunatejj utjctam ucanaca, ucatsti pobrenacar churam, ucapachaw kamir cancañamajj alajjpachan utjätam, ucatsti jutam, nayar arquita —sasa.\nUca waynajj uc ist'asinjja wali llaquitaw jicjjatasi, wali kamirïtap laycu.\nJesusajj uqham llaquit uñjasinjja sänwa: —¡Cunja ch'amas kamirinacan alajjpachar mantañapajja!\nJuc'ampi jasaw mä camellon mä aguja nayra pasañapajja, Diosan marcaparu mä kamirin mantañapat sipansa —sasa.\nUc ist'asinjja yakhanacajj sapjjewa; —Uqhamasti ¿qhitiquirac khespiyatäspasti? —sasa.\nJesusajj jupanacarojj sänwa: —Cunatejj jakenacatac jan waquisqui ucajja, Diosataquejj waquisiwa —sasa.\nPedrosti saraquïnwa: —Tata, nanacajj take cunanacajj jaytasinwa arcapjjsma —sasa.\nJesusajj juparojj sänwa: —Khanacwa sapjjsma, qhititejj utapsa, awquipsa, taycapsa, jilapsa, cullacapsa, warmipsa, wawapsa, Diosan reinop laycu jaytanucuni,\nucajja acapachanjja juc'ampwa catokani; alajjpachansti wiñay jacañwa catokaraquini —sasa.\nJesusajj discipulonacaparojj yakhawjaru jawsasinwa saraqui: —Jichhajj Jerusalenar sarañäni, ucanwa phokhasini cuntejj profetanacajj kellkapjjäna Jaken Yokap toketa ucanacajja.\nJan judiöpquis ucanacaruw catuyatänejja, larusipjjaniwa, jan walinac lurapjjani, thuscatapjjaraquiniwa.\nJawk'jasinsti jiwayapjjaniwa, ucampis quimsürutjja jacatataniwa jiwatanac taypita —sasa.\nJupanacasti janiw amuyapcänti ni cunsa aca toketjja. Janiraquiw amuyapcänsa cunjjat parlatapsa, uca arunacasti jupanacataquejj jan amuyt'añjamänwa.\nCunapachatejj Jesusajj niya Jericó marcar puriñampïscän ucqhajja, mä juyqhuwa thaqui jac'an kont'atascäna limosna mayisisa.\nWalja jakenac pasir ist'asajja uca juyqhojja jisct'asïnwa yatiñataqui.\nJuparusti yatiyapjjänwa: Ucajj, Nazaretanquir Jesusaw pasasqui aca cheka, sasa.\nUcapachasti uca juyqhojj jach'at art'asïna: —¡Jesús, Davidan Yokapa, nayat qhuyapt'ayasita! —sasa.\nNayrakat saririnacasti tokenokapjjänwa amuct'añapataqui, ucampis jupajj juc'amp jach'at art'äna: —¡Davidan Yokapa, nayat qhuyapt'ayasita! —sasa.\nJesusasti sayt'asiwa, ucatsti uca juyqhuruw irptayanïna. Jac'apancjjepansti jisct'iwa:\n—¿Cun jumar lurañajjsa munta? —sasa. Juyqhusti sänwa: —Tata, uñj-jjañwa munta —sasa.\nJesusasti sänwa: —¡Uñj-jjam, iyawsatam laycuw c'umaraptayatäjjta! —sasa.\nUcspachaw juyqhojj uñatatjjäna, ucatsti Diosar yupaychasaw Jesusar arcäna. Takeniraquiw uc uñjasin Diosar yupaychapjjäna.


Aymara, Dramas: Piece 137 – Thaqhi uñachayiri 5 | Waters of Life for Children\nHome -- Aymara -- Perform a PLAY -- 137 (The destination indicator 5)\n137. Thaqhi uñachayiri 5\nNiña: “Pusïri Jacañ apnakañ Escuela: Thaqhi uñachayiri.”\n(callen autonac sarnakiri)\nElena: “¿Cawqhnäms jichhajj thaqhijj sari?”\nDoris: “¡Camachañanisa! Thaqhi uñachäwejj uta perkan lipcatatäscänwa.”\nElena (runcasirjama): “¡Qhusaw! ¿Jichhajj cuns lurañani?”\nDoris: “Qhayajj mä thac uñachäwejj.”\n¿Uca paninejj puripjjpachati? ¡Wali asquiw thaqhi uñachäwinacajja! Janiw thaqhinacanacjja, jan ucasti jacañataqui. ¿Diosajj thaqh uñachäwinitap yat-tatï?\nAmparanacan cayunacan uqhamarac jinchunacan lacanacani, uqhamawa. Felipjama. Aca uñachayirijja mä sapa thaqhi Diosar apqui ucjja uñt’änwa. Sum uñachayañ yatïna. Waljaninacaruw Jesusar thaqhjj uñachayatayna.\nÁngel: “Felipe, aynachyar saram, Jerusalenat Gazaru sarakqui uca thaqhiru.”\nDiosajj Feliperuw qhitatayna. Jupajj qhitañrac muntam. Jupajj thaqh sum uñt’irinac muni.\n¿Jesusar thaqhi uñachayirïñ muntati?\nFelipet wal yatekasma. Jupajj janiw cunapachas sisquiti: Janiw ganasanïcti.\nJupajj janc’aw jaysäna. Wali lak’a thaqhi sarasinjja janiw jaya sapäcänti.\nMä suma carrozänjja Etiopía kolke apnakeri ministrow jutascäna. Uca jakejj 200 Km. Jerusalen oración lurañataquiw viajatayna. Templonjja wali car Diosan Kellkat alasitayna. Viajascasinjja Biblia textonac viajascäna.\nFelipejj t’ijusaw carrozar jac’achasïna.\nFelipe: “¿Cuntëjj leyïscta ucja amuytati?”\nEtiope: “Janiwa. Janiw qhitis amuyt’ayir utjquituti. Maqhatanim ucat qhitits aca textojj parlasqui uc amuyt’ayita.”\nFelipe: “Cuntejj leycta ucajja jesusat parläsqui. Mä sapa Diosar apir thaqhijja Jupaquiwa. Jupar crëyima ucatjja Jupaw cielor puriñcam apätam.”\nEtiope: “Jesusajj Diosan Yokapätajj creytwa.”\nFelipejj thaqhi uñachayirïnwa, Jesusar thaqhi uñachayäna ucatwa etiop ministrojja uca thaquir uñtäna. Chuymapajja chekpach thaqhi jicjjatataynawa. C’uchiqui uqhamarac cusisitaraquiw marcapar cutjj-jjäna. Uqhämwa Bibliajj tucuyjje acat parlañjja.\nDiosar sapa thaqhi uñt’pachätaw uc munirista ucatjja jumajj mä thaqhi uñachayïr Jesusar purir tucjjasma. Utamana, escuelana, uqhamrac ammigonacampi. Ucat kheparusti inas Alemaniana. Ucan anchapiniw thaqh uñachayïr munasi. Uqhamarac Africana ucatsti Asiana. Cunalaycutejja pä waranc millón jakenacawa jan thaqh uñachayïrinïpjje. Janiw cuna pachasa Jesusajj sapa thaqhi Diosar puriñataqui uc ist’apquiti.\nUñstirinaca: Parliri, niña, niño, Elena, Doris, ángel, Felipe, etíope\nPage last modified on October 08, 2018, at 02:09 PM | powered by PmWiki (pmwiki-2.2.140)


Global Voices Aymarata · Medios ciudadanos ukan qillqatanaka Aka tuqita Literatura\nIsturyanaka Aka tuqita Literatura 10 lakan phaxsi 2014\nKipka markachirinakan Biblioteca ukax mayni markachirinakr uñt'ayañataki Qillqiri Milton Ramirez · Enlace · Latin America 22 llamayu phaxsi 2014\nGabriel García Márquez jupax 87 maraniw jiwxi Qillqiri Gabriela Garcia Calderon Orbe · Enlace · Latin America 9 chinuqa phaxsi 2014\nCusco markax arsuskiwa… ukatx ¿Uraqpachat ist'pacha? Qillqiri Cati Restrepo · Enlace · Latin America 22 lakan phaxsi 2013\nPerú: Mario Vargas Llosa jupamp jikisiwi Qillqiri Gabriela Garcia Calderon Orbe · Enlace · Latin America 4 jallu qallta phaxsi 2012\n23 willka kuti phaxsi 2012\nPanamá: ‘Songo’, machaqat yatxatat sarayïri Qillqiri Ariel Moreno · Latin America Panameño Edilberto González Trejos ukasti redes sociales, blogosfera ukanakatx “Songo” sat sutimpiw sarayi. Ukatx jupax yatxatatjamax Panamá markan taqi khitinakatix blogs ukat redes sociales ukanakamp... 10 mara t'aqa phaxsi 2012\nJamaica, Guyana: Martin Carter jilatar amatkasa Qillqiri Janine Mendes-Franco · Enlace · Caribbean 31 llamayu phaxsi 2012\nSri Lanka: Actricesanakamp taykanakampi Qillqiri Rezwan · Enlace · Asia del Sur 28 llamayu phaxsi 2012\nJamaica: Festival Literario Calabash ukax kutt'anxiwa Qillqiri Janine Mendes-Franco · Enlace · Caribbean 1 llamayu phaxsi 2012\nTúnez: Callinakan ullart'äwi Qillqiri Ahmed Medien · Medio Oriente & Norte África Túnez markan sartasiwinak utjk uka qhipatxa, mä machaq evento ukaw uñt'ayatäna, "L'avenue ta9ra", jan ukax "La avenida lee" jall ukham sutichata. Habib Bourguiba avenida uksar... 10 achuqa phaxsi 2012\nIbero-americano blogueo atipt'asiwix q'axull wayn tawaqunakaruw jawillt'i “¿Kunsa ullaraskta?” ukham jiskt'ampi Qillqiri Silvia Viñas · Enlace · Latin America 18 sata qallta phaxsi 2011\nPortugués Arur Munasiwit Uñt'ayata Taqpach Mayjt'aw Arunakata (Variantes) Qillqiri Sara Moreira · África Subsahariana 21ni anta phaxsinxa, Global Voices ukax Portugués aruruw día Internacional de la Lengua Materna ukham amtawayi lingüística ukatx cultural uksanakata. Blogósfera uksan ullart'apxam nayrïr novela... « Nayrja qillqatanaka


¡Jawsañanakasatak wakiskir jark’aqäwi! · Global Voices Aymarata\nQillqiriElias Quispe Chura\nUñt'ayata 31 Taypi sata phaxsi 2020 21:47 GMT\nMarkanakasatx walja p’iqinchirinakaw yaqha p’iqinchir masinakapamp yatiykipasiñatakix mä (Smartphone) jawsañ apnaqapxi, uka kipkarakiw aktiwistanakas yaqhanakasa; llikan yatiyäwinak thaqhaña, yatiyäw ch'iqiyaña, yatiyäwinak apayaña jan ukax katuqañatakisa. Jawsañas chhaqhayasna jan ukax lunthatayasna ukhax janiw walt’aykistaspati, uka jan walt’äwinakat jan jark'aqkstan ukax walja jan walt’äwinakaw utjaspa. Jawsañanakasatakix pantalla jark’antat jist’arir chimpuw nayr uchaña. Taqi ukanak lurañatakix jawsañan phawrika mayjt’ayäwip thaqhañamawa, manqhäxan qillqatäkis ukarjama:\nIwxäwinakarjamax amtasiñasawa, jawsañasan jark’at mayjt’ayañ pachaxa, 10 qillqan jan khitin amuykay jark’aqat chimpu apnaqañx amtasiñasapuniwa; sañäni: pacha mama uka arux niya 13n qillqaniwa. Uka kipkarakiw jach’a qillqanaks jisk’a qillqanaks jakhunaks qillqanak taypir uchasma, sañäni A qillqarux 4 jakhumpiw lantisma. Ukat chimpux akjamäniwa: L4 P4ch4 M4m4 Jichha, janiw inamayäkaniti, wakiskiriwa.\nJark’aqasiñxat yaqha iwxanaka:\nTantachäwinakasanx yaqhatuqiruw jawsañanakasx jaytapxañasa.\nAktiwismu unxtasiwiru jan ukax mä jikthaptäwir chikanchasta ukax nayr mayawjan jikisiñ amtañäni.\nJawsañan utjkistu uka yatiyäw yaqhawjar waraqasipuniñäni.\nJawsañasatx janiw wakiskir yatiyäw pichsuñasäkiti.\nKunats jawasañanakas chimpuñax wakiskirïpacha\n¡Mä chimput tispusitiwump yatiyäwimpix askin apnaqañawa!\nJawsañam chhaqhaspa sakiñäni, jan ukax kawkharus armt’asisma. Mayni jan uñt’atax nayraqatx jumxat yatiyäwima, jamuqama, imayluma, imatanakama, juk’ampins qillqatanak apayktas qatuqtas ukpun thaqtaspaxa. Chimpump apnaqäta ukax janiw khitis jumxat yatiyäwir mantañ atkaniti; niyakixay wasitamp apnaqañatakix qalltayapxañapäniwa ukat jawsañan taqpach yatiyäwiw pichstani.\nJawsañ tispusitiwum chimpuñatakixa, phawrika mayjt’ayäw taypin thaqham:\nQILLQATA: Jichhürunakanx phawrikanakatx jilpach tispusitiwunakaw chimpusiñampix jutxi, hardware ukatx software ukanakaw ukjam juti, yapt'a mimuryanakax yaqhäskiwa.\nJanïr jawsañ chimpkasinxa, aka amtanakamp phuqhañamawa:\nGlobal Voices Aymarata · ¡Jawsañanakasatak wakiskir jark'aqäwi!\nFundación Huaira 2020. Shigra Digital ukax Milpa Digital ukat saraqir amtawa, CC BY-SA ukan lisinsyapamp uñt’ayata ukat.\nCódigoSur 2019. MilpaDigital. Creative Commons lisinsyanaka (CC BY-SA 4.0).\nJichha Digital Activism Histuryanaka\nApthapi Digital 3 Lapaka phaxsi 2020\nApthapi Digital 31 Taypi sata phaxsi 2020\nCitizen Media 5 uruw makiptxi


Profetanakat yateqasipjjañäni | Taman yatjjatañataki\n¿Kuna arutsa liytʼäta? Albanés Alemán Amárico Angola markan amparamp parlirinakataki Armenio Aymara Azerí Azerí (alfabeto cirílico) Batako toba Becol Bengalí Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chuvash Cingalés Citonga Coreano Croata Danés Eslovaco Esloveno Español Estonio Finlandés Fiyiano Francés Georgiano Griego Guaraní Gujarati Gun Hebreo Hiligaynon Hindi Hiri motu Holandés Húngaro Ilocano Indonesio Inglés Islandés Italiano Japonés Kannada Kikamba Kikuyu Kiniaruanda Kirguís Kiribatiano Kirundi Kisi Krío Kurdo Kurdo kurmanyí del Cáucaso Letón Lituano Luganda Luo Macedonio Macua Malayo Malayálam Malgache Maratí Maya Mongol Nepalés Noruego Oromo Osético Pangasinán Panjabí Papiamento (Aruba) Papiamento (Curazao) Persa Pidgin de las islas Salomón Polaco Portugués de Brasil Quechua boliviano Rumano Ruso Samoano Sango Sena Serbio (Alfabeto cirílico) Serbio (alfabeto latino) Shona Sidama Sranangtongo Suajili Sueco Tagalo Tai Tamil Tayik Telugu Tetun Dili Tigriña Tok pisin Tsotsil Tumbuka Turco Turcomano Tuvaluano Tártaro Ucraniano Urdu Uzbeko Vietnamita Waray-Waray Wolaita Xitshwa Yao Zapoteco (Istmo) Árabe\nJerusalén markajj kunjamsa soldadonakampi muyuntat uñjasiñapäna ukwa Ezequiel profetajj uñachtʼayäna.\n¿KUNANSA nayra profetanakjamätanjja? Nayraqatjja kunas mä profetajj uk amuytʼañäni. Uka toqetjja, Perspicacia para comprender las Escrituras librojj akham siwa: “Khiti toqnamtï Diosajj amtanakapsa, munañapsa yatiyki ukawa”, mä arunjja “Diosat parlir jaqewa” sasa. Nayra profetanakajja, Diosan arsutanakapatwa parlapjjäna. Janiw profecianakak parlapkänti jan ukasti, Diosan yatichäwinakapatsa, leyinakapatsa, jaqenakaru markanakaru juzgañ amtki uka toqetsa yatiyapjjarakïnwa. Jiwasajj janis profecianak arskstanjja, Bibliat parlasaw Jehová Diosat yatiyirïtas uñachtʼaytanjja (Mat. 24:14).\nJehová Diosatsa, amtanakapat yatiyañasa, mä suma bendicionawa. ¿Kunatsa? Alajjpachan jalanaqaskir angelaruw yatiyañ yanaptʼasktanjja (Apo. 14:6). Ukampis, jan walinakan uñjasisaw Diosan arunakap yatiyañ jan askit uñjjsnati. Amuytʼañataki, inas mä luräwi katoqasajj jan sum jikjjatasksnati, jan ukajj aynachtʼata qarita ukham jikjjatasiraksna. Nayra tiempon jakir profetanakajj ukhamarak jikjjatasipjjäna. Ukampis janipuniw aynachtʼapkänti, Jehová Diosaw luräwinakap phoqañatakejj yanaptʼäna. Jichhajj kimsa profetanakat yatjjatañäni, kunsa jupanakat yateqsna uksa uñjarakiñäniwa.\nAwisajj sapür luräwinakaw aynachtʼayistaspa, ukatwa yatiyirejj jan sarañ munjjsnati. Taqeniw samartʼañ muntanjja, Jesusasa arkirinakapas samartʼapjjarakïnwa (Mar. 6:31). Ezequiel chachat amuytʼañäni, israelitanakajj Babiloniar apat uñjasipkäna ukhaw profetjam servïna. Jerusalén marka mä ladrillor dibujañapatakiw Diosajj Ezequielar mayïna. Ukatsti uka markajj soldadonakampi muyuntat uñjasiñapäkäna ukwa uñachtʼayañapäna. Ezequielajj chʼeqäjjatwa 390 urunak iknoqañapäna, ukatjja 40 urunakarakiw kupëjjat iknoqañaparakïna. Diosajj Ezequielar sänwa: “Nayasti ñachʼantarakïmawa, jan maysat maysaru jithikipstaskañamataki, ukhamat uka tʼaqhesiñ urunakama tukuyañkama” sasa (Eze. 4:1-8). Kunatsa uk luräna ukwa israelitanakajj yatiñ munapjjäna. Uksti Ezequielajj mä mara jilaw sapür luräna. ¿Kunas Diosan mayitap phoqañatakejj Ezequielar yanaptʼpachäna?\nEzequielajj kunatsa profetjam uttʼayatäna uk sum amuyäna. Profetjam uttʼaykäna ukhajja, Jehová Diosajj jupar sänwa: “[Israelitanakajj] parlatamarojj istʼapjjpas janis istʼapjjpan [...] jupanakajj yatipjjaniwa mä profetan jupanak taypin utjatapa” sasa (Eze. 2:5). Ezequielajj kuna amtampis profetjam uttʼayatäna uk sum amuyasajja, taqe chuymaw profetat irnaqañatak chʼamachasïna. Jerusalenajj soldadonakampi muyuntataw uñjasiñapäna, uk uñachtʼayañapatak Diosajj maykäna uk taqe chuymaw phoqäna. Tiempompejja, “Jerusalén markajj uñisirin amparaparu jaltʼatap[wa]” jupasa Babiloniar apatäpkäna ukanakas yatipjjäna. Uk uñjasaw israelitanakajj jupanak taypin mä profeta utjatap amuyapjjäna (Eze. 33:21, 33).\nJehová Diosajj niyaw Supayan apnaqat akapach tʼunjani sasaw yatiytanjja. Awisajj qaritas jikjjataskstanjja, Diosan arunakap yatiyirisa, yateqañ munapki ukanakar visittʼirisa, yatichiris sarapuntanwa. Qhepa urunakat parlir profecianak phoqasiskir uñjasajja, ‘Diosajj munañapsa amtanakapsa’ jiwas toqe yatiyatapat wal kusistanjja.\nJAN WALINAKAMPEJJ JANIW AYNACHTʼAPKÄNTI\nJan aynachtʼañatakejja, Diosaw qollan ajayupampi yanaptʼistu. Ukampis jaqenakan jan istʼañ munapjjatapat aynachtʼsnawa. Ukhamanakanjja, Jeremías profetat amuytʼañasawa. Juparojj Diosan arunakap yatiyatapatjja, israelitanakajj jan wali arunakampi jiskʼachasaw chuym ustʼayapjjäna. Ukatwa mä kutejj akham säna: “Janiw jukʼampi Tatitut amtkjjäti, janirakiw jupan sutipatsa parlkjjäti” sasa. Jeremiasajj jiwasjam jaqerakïnwa. Ukhamsa jikjjataskchïnjja, yatiyaskakïnwa ¿kunatsa? Diosan arunakap parlañ toqet akham sänwa: “Chuymajjanjja ninjamaw nakhantitu, chʼakhanakamppacha jawqʼjarakitu. Nayajj uka ninjja pachparu imtʼañ munta, ukampis janiw imtʼañjamäkiti” sasa (Jer. 20:7-9).\nJaqenakan jan istʼañ munapjjatapat aynachtʼañäni ukhajja, suma yatiyäwinak yatiyktan ukwa amtañasa. Ukhaw ‘chuymasan ninas nakkaspaʼ ukham amuyañäni, ukatakisti Biblia sapür liyiñaw yanaptʼistani.\nTAQE CHUYMAW PHOQAPJJÄNA\nYaqhep cristianonakajj Diosat yaqha luräwinak katoqasajja, kunjamsa uk phoqapjjani jan ukajj kunatsa uka luräwi jupar churapjje uk jan sum amuyasajj llakisipjjewa. Oseas profetajj inas ukham jikjjatasirakchïna. Jehová Diosajj jupar sänwa: “Jumajj saram ukatsti yaqha chachanakampi sarnaqer warmi katusim, jupampisti wawanakanïpjjarakim” sasa (Ose. 1:2). Casarasiñsa amtkasma ukham amuytʼañäni. Warmimäkani ukajj yaqha chachanakampiw sarnaqani sasin Jehová Diosajj siristam ukhajja, ¿kunjamakis jikjjatasisma? Oseas profetajj Jehová Diosar istʼänwa. Ukatwa Gómer warmimp casarasïna, jupampisti mä wawanïnwa. Tiempompejj Gómer warmejj mä phuchani ukhamarak mä yoqanirakïnwa, inas uka wawanakajj jan Oseas profetankchïnti. Diosajj janïräkipanwa juparojj warmipat akham säna: ‘Munirinakaparuw arkani’ sasa. Diosajj janiw ‘muniripa’ sasin siskiti jan ukasti ‘munirinakapa’ sasaw säna. Ukatsti nayra chachapar kuttʼañwa munani sasaw sarakïna. ¿Jumajj kunsa lurasmäna? ¿Uka warmimpi wasitat chikañ munasmänti? Jehová Diosajj uk lurañapatakiw Oseas profetar mayïna, janiw ukakïkänti uka warmimpi chikäskakiñatakejj walja qollqwa churäna (Ose. 2:7; 3:1-5).\nOseas profetajj inas akham jisktʼaschïna: “¿Kunatsa Diosan mayitap phoqañajäspa?” sasa. Ukham jisktʼaskasasa Diosan mayitaparjamaw luräna. Uka profetan sarnaqäwipajja, kunjamsa Diosajj israelitanakan jaytanukutajj jikjjatasïna ukwa amuytʼayistu. Qhepatjja, jupanakat yaqhepajj Diosatakjamaw sarnaqjjapjjäna.\nJichhürunakanjja, Diosajj janiw yaqha chachanakampi sarnaqer warmimpi casarasiñapatakejj khitirus maykiti. Ukampis ¿Kunsa Oseas profetan sarnaqäwipat yateqsna? Jupajj Diosan mayitap phoqänwa. Jiwasajj ukhamarakiw Diosan mayitap phoqañatakejj utat uta, callenakana yatiyañatak chʼamachasiñasa (Hech. 20:20). Ukham yatiyañajj chʼamakïspawa. Amuytʼañataki, jiwasampi Bibliat yateqapkäna ukanakat waljanejja, Bibliat yateqañ wals munapkchïnjja, janipuniw utat uta yatiyir sarkäti sasaw sapjjäna. Ukampis tiempompejj yatiyjjapjjänwa. Ukajj yateqaskayawa.\n¿Kunsa Oseas chachat yateqaraksna? Uka chʼama luräwi jan phoqañatakejj inas Diosar maychispäna, ukampis phoqänwa. Jupajj kuna luräwtï katoqkäna uk jan qellqkaspäna ukhajja, janiw khitis uk yatkaspänti. Awisajja, inas Jehová Diosat yaqhanakar yatiyañasajj wakischini, ukampis yatiytanti janicha uk janiw khitis yatkaniti. Anna kullakat parltʼañäni, jupajj Estados Unidos markanwa mä colegion yateqaskäna. Yatichiripajj kuna toqettï qellqañ munapkasma uka toqet qellqtʼat mä trabajo apanipjjäta sasaw mayïna. Sapa mayniw uka toqet arstʼañapäna, yateqer masinakaparus sumwa amuytʼayapjjañapäna. Anna kullakajj inas jan lurkchispänti. Ukampis Diosas mayninakar yatiyañatak maykaspa ukhamwa amuyäna. Yateqer masinakapajj kamsapjjanisa uka toqet lupʼisajja, Jehová Diosatwa kullakajj yanaptʼa mayisïna. Ukham lurasajja, ¿kunjamakis jikjjatasïna? Jehová Diosat parlañ horasätapwa amuyäna. Ukatwa aka toqet qellqäna: “¿Jaqenakajj monot jutatätanwa siski ukajj cheqäpachati?”.\nProfetanakat yateqasisajja, Jehová Diosaw taqe kuns luri sasin jan ajjsarayasisaw cristiano wayn tawaqonakajj yatiyapjje.\nAnna kullakajj yateqer masinakapar parlañ qalltkäna ukhajja, jupanakat mayniw wal jisktʼäna, jupasti monot jutatätanwa sasaw amuyäna. Anna kullakajj jisktʼanakapar sum qhanañchäna. Yatichiripajj ukham qhana, sum qhanañchatapat wal muspharasajj premio churäna. Uka urut aksaruw wal jisktʼkäna uka yateqer masiparojj Diosan luratanakapat parläna. Diosat yatiyasajja, Anna kullakajj akham siwa: “Jichhajj jan ajjsarayasisaw yatiyjjta” sasa.\nEzequiel, Jeremías, Oseas profetanakajja, janiw jupanakan askipak thaqapkänti. Jiwasajj janis profetäkstanjja, jupanakat yateqasiñäni ukhajj Diosan mayitanakap phoqañäniwa. Ukhamajj Bibliat sapaki jan ukajj familian yatjjatkasajja, ¿janit yaqha profetanakat yatjjatkaraksna? Sarnaqäwinakapat lupʼiñaw jupanakat yateqasiñatak yanaptʼistani.